CI COMMENCHE LE LIVRE DE FAUVEL 

De Fauvel que tant voi torchier 
Doucement , sans lui escorchier , 
Sui entrés en milencolie , 
Por ce qu'est beste si polie . 
Souvent le voient en painture 
Tiex qui ne seivent se figure 
Moquerie , sens ou folie . 
Et pour ce , sans amphibolie , 
Clerement diroi de teil beste 
Ce qui m'en peut chaer en teste . 
Fauvel ne giest mès en estable , 
Il a meson plus honorable : 
Avoir veult haute menjoere 
Et rastelier de grant afere . 
Il s'est herbergiés en la sale , 
Pour mielx demonstrer son regale ; 
Et nepourquant par sa science 
Es chambres a grant reverence , 
Et es garderobes souvent 
Fet il assembler son couvent 
Qui si soingneusement le frote 
Qu'en lui ne peut remaneir crote . 
Fortune , contraire a Raison , 
Le fet seignour de sa meson : 
En lui essauchier met grant peine , 
Quer el palès roial le maine ; 
De lui fere honoreir ne cesse . 
Entor Fauvel a si grant presse 
De gens de toutes nacions 
Et de toutes condictions 
Que c'est une trop grant merveille : 
N'i a nul qui ne s'appareille 
De torchier Fauvel doucement . 
Trop i a grant assemblement : 
Rois , dus et contes verrïés 
Pour torchier Fauvel alïés , 
Tous seignours temporels et princes 
I vienent de toutes provinces , 
Et chevaliers grans et petis , 
Qui a torchier sunt bien fetis . 
N'i a , sachiés , ne roy ne conte 
Qui de torchier Fauvel ait honte . 
Viscontes , prevos et baillis 
A bien torchier ne sont faillis ; 
Bourjois de bours et de cités 
Torchent par grans subtilités , 
Et vilains de vile champestre 
Sont emprès Fauvel pour lui pestre . 
Puis en consistore publique 
S'en va Fauvel , beste autentique , 
Et quant li pape voit teil beste , 
Sachiez qu'il li fet trop grant feste , 
Et les cardonneaux mout l'ennourent 
Et pour lui torchier tous aquourent . 
Li vischancelier , li notares , 
Audïenchiers , referendares 
Metent paine d'euls efforchier 
Pour Fauvel bien a point torchier . 
Prelas n'esparnent mont ne val 
Pour torchier cel noble cheval . 
Abbeis , gens de religion 
I ont trop grant devocion . 
Jacobins , Cordeliers , ou estes ? 
A cest cop ne soiés pas bestes , 
Anciés penseis d'estudïer 
A Fauvel souef manïer , 
Si fetes vous , se Diex m'aït , 
Tant que cescun s'en esbahit . 
Augustins et nonnains et moines , 
Archediacres et chanoines 
Et clers d'iglise pourveüs 
Sont au torchier bien esmeüs , 
Et povres clers qui sont sans rente 
I metent trop bien lor entente , 
Mès ne peuvent pas si près estre 
Ne si avant com li grant mestre , 
S'en sont courochiés et plain d'ire , 
Si que souvent les ot l'en dire 
Que Fortune , qui n'est pas ferme 
Et qui de torneir ne se terme , 
Le plus avant retornera , 
De haut bas , de loing près fera . 
Ce que Fortune si tost torne 
Et en son torner ne met borne 
Fait les povres reconforter 
Et de lour mals bien deporteir . 
Et quant ne peuent avenir 
A Fauvel torchier ne tenir , 
Si dient il : « Dieu gart teil beste , 
Mout a beau corps et bele teste . » 
Or convient savoir la maniere , 
Les contenances et la chiere 
Qui sont a torchier cel Fauvel . 
L'en ne cognoist nonnain au vel ; 
Pour ce est bon que l'en le sache , 
Quer maint torchent qui n'i font trache . 
Premier commencherei au pape ; 
Ce n'est pas drois que il m'eschape , 
Mès je fais protestacion 
Que ce n'est pas m'entencion 
D'aleir contre l'ennour de Romme , 
A qui doit obeïr tout homme ; 
Mès de Fauvel diroi le voir , 
Si com je le puis conchevoir . 
Le pape se siet en son siege , 
Jadis de pierre , or est de liege ; 
Fauvel resgarde en sa presence , 
A qui l'en fet grant reverence 
De lui torchier et soir et main . 
Le pape si li tent la main , 
Par le frain doucement le prent , 
De torchier nuli ne reprent , 
Et puis frote a Fauvel la teste 
En disant : « Ci a bele beste » . 
Li cardineaus dient pour plere : 
« Vous dites voir , sire saint Pere . » 
Lors a Fauvel tous les mains metent 
Et de li torchier s'entremetent ; 
Il me semble qu'estrilles tienent 
Et qu'entor la teste le piegnent . 
Je ne sei comment il l'entr'oignent , 
Mès sus la teste le rooignent . 
Ileques rois de tous païs 
De torchier ne sont esbahis . 
Un en i a qui est seignor , 
Entre les autres le greignour 
Et en noblece et en puissance . 
De conreer Fauvel s'avance : 
De l'une main touse la crigne 
Et o l'autre main tient le pigne ; 
Mès il n'a point de miroer , 
Il en devroit bien un louer : 
Bien devroit mireor avoir , 
Quer grant mestier a de savoir 
A queil chief i porra venir 
De Fauvel si a point tenir . 
Emprès les rois les contes torchent 
Si doucement que point n'escorchent ; 
Prelas et abbés d'autre part 
A bien torchier cescun se part , 
Sus le dos , entor les coustés , 
Nul n'est d'emprès Fauvel osteis , 
Sus le ventre et devant le pis ; 
L'un torche mielx , et l'autre pis . 
Priors , doëns , archediacres 
A torchier ne sont pas pouacres : 
De toutes les pars i atrotent 
Et Fauvel es pastureausfrotent . 
Chevaliers n'i sont pas en coupe , 
Fauvel torchent dessus la croupe ; 
Et escuiers , qui bien s'estuident , 
Lievent les piés et si les vuident , 
Et si font nouvelle lietiere , 
Si que Fauvel lor fait grant chiere . 
Chanoines , chapelains , persones , 
Moines , nonnains de toutez gonnez , 
Par bois , par villes , par marès 
Torchent a Fauvel les garès ; 
Entre les cuisses , près des ennes 
Frotent a Fauvel ners et veinnez , 
Et Cordeliers et Jacobins 
Sont a bien froteir drois robins : 
Devant torchent et puis derriere ; 
Trop bien en soivent la maniere . 
Et povres gens a torchier viennent , 
Mès emprès la queue se tiennent 
Et le mielx qu'il peuent s'adrecent : 
La queue escouent et la trecent . 
Or sont au torchier tous venus , 
Riches , moëns , gros et menus . 
Se cest livre voulon entendre , 
Des or mès nous convient descendre 
A Fauvel proprement descrire 
Et par diffinicion dire 
Ce que Fauvel nos senefie ; 
Mès anciex est bien que je die 
De la coulour premirement . 
Aristote dit vraement : 
Les accidens grant aïdance 
Font a cognoistre la substance . 
Fauvel n'a mie coulour noire , 
Quer noire coulour est memore 
De mort , de paine et de tristece , 
Et Fauvel est en grant leece , 
Si que de noir habit n'a cure ; 
Il n'est pas propre a sa nature . 
Ne coulour n'a il pas vermeille . 
Saveis pour quoi ? N'est pas merveille : 
Roge coulour si senefie 
Charitei a cescun amie . 
Fauvel n'a cure de teil cote , 
Quer il n'aime fors qui le frote . 
Ne il n'a pas la coulour blance . 
Por ce qu'el est senefiance 
De chose qui est nete et pure ; 
Mès Fauvel est si plain d'ordure 
Qu'il convient tous jours qu'en le frote ; 
Pour ce n'a il pas blanche cote : 
Se il l'avoit , ce seroit perte . 
Ausi n'a il pas cote verte , 
Quer verdure est senefiance 
De foi loial et d'esperance ; 
Mès Fauvel a mise s'entente 
Du tout en fortune presente , 
Sans espereir cele qui dure , 
Ne de foy gardeir n'a il cure . 
Cote n'a il pas azuree , 
Quer teil coulour est aduree 
Denotant considereson 
De bien , de sens et de reson . 
Par le saphir le peus prouver , 
Ou coulour d'azur dois trouver , 
Et l'etherien firmament 
A d'azur vrai resemblement . 
Mès Fauvel n'a pas a duree 
La fortune qu'il a trouvee , 
Ne la fin pas ne considere , 
Ains quiert tout ce qui li peut plere . 
Ausi Fauvel , se Diex me sauve , 
Ne doit avoir coulour fors fauve , 
Ne sus le dos , ce dois savoir , 
Ne doit il noire roie avoir . 
Teil coulour vanité denote : 
A vaine beste vaine cote . 
Encor est il si bas devant 
Que maintes gens en va grevant ; 
Et de tous les quatre piés cloche , 
Mès si soutiment les acroche 
Que l'en l'apercevroit a paine , 
Quer beste est de malice plaine . 
Or est il temps que le mistere 
De Fauvel plus a plein apere 
Pour savoir l'exposition 
De lui et sa description . 
Fauvel est beste appropriee 
Per similitude ordenee 
A signifier chose vaine , 
Barat et fauseté mondaine . 
Ausi par ethimologie 
Pues savoir ce qu'il senefie : 
Fauvel est de faus et de vel 
Compost , quer il a son revel 
Assis sus fauseté velee 
Et sus tricherie meslee . 
Flaterie si s'en derrive , 
Qui de nul bien n'a fons ne rive . 
De Fauvel descent Flaterie , 
Qui du monde a la seignorie , 
Et puis en descent Avarice , 
Qui de torchier Fauvel n'est nice , 
Vilanie et Varieté , 
Et puis Envie et Lascheté . 
Ces siex dames que j'ai nommees 
Sont par FAUVEL signifiees : 
Se ton entendement veus mestre , 
Pren un mot de cescune letre . 
De Fauvel , qui si reigne en terre 
Par differences et par guerre , 
Dirai la diffinition 
Pour mielx monstreir m'entencion . 
Fauvel beste est nient raisonnable , 
Chose apparant et non estable , 
Plain de fauseté , vui de voir , 
Figure pour gens dechevoir . 
Fauvel est beste voirement , 
Que il ne porroit autrement 
Sus beste seignorie avoir . 
Par raison le peus bien savoir : 
Li roy des hommes si est homme , 
Le egle est roy des oeseaux comme 
Le lyon est dit roy des bestes ; 
Ausi sachiés , vous qui ci estes , 
Que Fauvel , cel gentil seignour , 
Est le souvrain et le greignour 
De tout homme qui comme beste 
El monde a fichié cuer et teste . 
Tiex hommes devon bestes dire , 
De quoy Fauvel est roy et sire . 
A Templier herege equippole 
Cil qui de Fauvel fait ydole . 
Beste est Fauvel , et cil est beste 
Qui li fet ne honor ne feste . 
Or te vuil je prouver sans fable 
Que Fauvel est nient resonnable . 
Il deüst gesir en l'estable , 
Mès c'est beste si mal estable 
Qu'en son lieu ne se veult tenir : 
Il ne fet qu'aler et venir 
Pour avoir bonne menjouere ; 
Mout s'estudie qu'il puist plere : 
En barat et en fausetei 
A son engin du tout getei . 
Il a tant alei et venu 
Que ja mès ne sera tenu 
N'arestei par frain ne par bride . 
Il court par tout et point et ride , 
Par fortune va sans reson 
Et si regne en toute seson ; 
Pour soi hauchier mout s'estudie 
Eu doctrinal de flaterie , 
Si que faus puisse bien polir , 
Verité tere et droit tolir . 
Sa diffinition sus mise 
Ai desclerie , or te souffise . 
Des or mès dirai la maniere , 
En continuant ma matiere , 
Comment et pour quoi ce puet estre 
Que Fauvel fet le monde pestre , 
Et comment et grant et petit 
Ont en lui torchier appetit . 
Diex , le roy de toute puissance , 
Qui tout a a sa cognoissance , 
Quant il fist au commenchement 
Le monde gloriosement , 
Ordena toute creature 
Et li donna propre nature . 
Tout ordena si sagement 
Que nuls hons ne puet , s'il ne ment , 
Dire que defaust i puist estre , 
Que desus lui n'a point de mestre . 
Mès ce qu'il avoit ordenei 
Est mué et si mal menei 
Qu'il convient par droite raison 
Que près soion de la saison 
En quoi le monde finera , 
Ou Dieu autre monde fera . 
Raison i fait fort argument , 
Au premier , quant sans instrument 
Il plut a Dieu le monde fere 
Et il vout de limon pourtraire 
Homme et fourmeir a son ymage . 
A l'homme fist teil avantage 
Que des bestes le fist seignour 
Et en noblece le greignour . 
Mès or est du tout berstorné 
Ce que Diex avoit atourné , 
Que hommes sont devenus bestes . 
Devers terre portent les testes : 
Ne lour chaut fors de terre avoir . 
De Dieu ne veulent riens savoir : 
Onques vers le ciel ne regardent , 
Quer eu feu de convetise ardent . 
Operacion si argue 
La forme estre teile tenue 
Comme l'euvre semblablement . 
Pour ce di je certainement 
Qu'ommes sont bestes rëaument 
Quant il vivent bestïaument ; 
Et pour ce par droit pouon dire 
Que Fauvel est du monde sire , 
Que il est par tout honorés 
Et com Dieu en terre aorés . 
Raison a perdu roiauté 
Quant nous voion bestïautei 
Sus les hommes si haut assise 
Et resons est au dessous mise . 
Einsi l'ordenance devine 
Est du tout tornee a ruine : 
Nous alon par nuit sans lanterne , 
Quant bestïauté nous governe . 
Las ! que ne fu Fauvel mort nei , 
Quant le monde a si berstornei ! 
Cescun treuve en lui grant savor 
Pour aquerre humaine favor . 
Hé las ! hé las ! quant je regarde 
Que par cest Fauvel , que feu arde , 
Est au jour d'ui si sainte Eglise 
Abatue et au dessous mise 
Qu'a paine porra relever ! 
Tous les jours la voi si greveir 
Que c'est une trop grant merveille 
Que saint Pere ne s'apareille 
De tost secourre a sa nacele , 
Qui si horriblement chancele 
Que l'estat de crestïentei 
En doit tout estre espouentei ; 
Li gouverneur sont esbloé , 
Et sachiés que l'arche Noé , 
Quant l'eve couvri terre toute , 
Ne fut onques en si grant doute 
D'estre noiee et desconfite 
Com la nacele dessus dite , 
C'est a dire Eglise presente 
Que la nacele represente ; 
De toutes pars est en tempeste , 
N'a mès en li joe ne feste : 
Bien peut par desolacion 
Chanter la lamentacion 
De Jeremie le prophete ; 
Je croi qu'elle fut pour lié fete . 
La dame des rois et des princes , 
Princesse de toutes provinces , 
Giest au jour d'uy sous le treü 
Plus qu'onques mais ne fut veü 
Puis que la primitive Yglise 
Fu essaucie et avant mise . 
Fauvel , qui est faus et quassé , 
Tout cest brouet li a brassé : 
Si com il veut Fortune torne 
Et ce que Diex a fet bestorne . 
Or te vuil monstreir la maniere 
Com'il met ce devant deriere . 
Or entent , tu qui Fauvel torches : 
Diex fist au premier .ij. grans torches , 
Plaines de mout tres grant lumiere , 
Mès c'est par diverse maniere . 
L'une a non soleil , l'autre lune ; 
Clarté de jour nous donne l'une : 
C'est le solail qui luist de jour , 
La lune de nuit sans sejour . 
Mès le solail , se Diex m'ament , 
Est trop plus haut eu firmament 
Que n'est la lune , c'est sans doute , 
Ne elle n'a de clartei goute 
Que le solail ne li envoie . 
Mès Fauvel , qui trestout desvoie , 
A tant fait que cest luminare 
Est tout berstornei au contraire . 
Mout est beste de grant emprise : 
La lune a sus le solail mise , 
Si que le solail n'a lumiere 
Fors de la lune et au derriere . 
Grant eclipse pues ci trouver ; 
Ce que j'é dit te vuil prouveir . 
Li sage fondé sus reson 
Font semblable compareson 
Au solail du ciel de prestrise , 
Et a la lune au dessous mise 
Comparent temporel empire ; 
La cause de ce te vuil dire . 
Diex , qui sus tous est sire et mestre , 
Fist son filz de la Virge nestre , 
Qui sacrifia comme prestre , 
Si que por ce doit prestrise estre 
Au solail acomparagie , 
Que Diex li donna la mestrie 
De donner au monde lumiere , 
Par quoi il levast cuer et chiere 
A cognoistre la droite voie 
D'aler en pardurable joie . 
Ausi ordena Diex prestrise 
Qu'ele fust chief de sainte Yglise , 
Qu'en lié vout le pouer crïer 
De tout lïer et deslïer . 
Mès a temporel seignorie 
Ne donna Diex nule mestrie , 
Ains vout que fust dessous prestrise , 
Pour estre bras de sainte Eglise , 
Si qu'el n'eüst pouer de fere 
Fors ce qu'a l'Iglise doit plere . 
Et par reson le pues veïr : 
Le bras doit au chief obeïr 
Et a execusion metre 
Ce que le chief li veult commetre . 
Mout prest est le bras par nature 
A garder le chief de laidure , 
Quer le chief est plus haut en l'omme 
Que n'est nul des membres , si comme 
Celui qui tout le corps gouverne : 
Par lui voit et ot et discerne . 
Et se le chief estoit malade , 
Il n'i a membre , tant soit rade , 
Que l'en n'en voie plus mat estre , 
Si com les sergens de lor mestre . 
Einsi doit temporalitei 
Obeïr en humilitei 
A sainte Eglise , qui est dame , 
Qui peut lïer et corps et ame . 
Mès Fauvel a tant fauvelé 
Et son chariot roelé 
Que , mal gré Ferrant et Morel , 
La seignorie temporel , 
Qui deüst estre basse lune , 
Est par la roe de Fortune 
Souveraine de sainte Eglise . 
Sainte Yglise est au dessous mise , 
Si qu'el donne poi de lumiere ; 
Ainsi va ce devant derriere : 
Les membres sont dessus le chief . 
Grant mestier fust que de rechief 
Diex vousist fere un novel monde , 
Que cestui de tout mal soronde , 
Pour ce que Fauvel le gouverne 
En tenebres et sans lanterne , 
Si que l'a mis hors du chemin : 
Trouvei n'est pas en parchemin 
N'en livre de sainte Escripture 
Qu'ains mès fust si hors de mesure 
Com nous le voion maintenant . 
Fauvel si couche au remenant , 
Que le mestre est de la griesche . 
Tout le monde maine a la tresche : 
Pour plus melleir et bestorneir , 
Torner le fait et retorneir ; 
Tant i a mis entente et cure 
Qu'au jor d'ui toute creature 
Est du tout tornei au contraire 
De ce pour quoi Diex le vout fere . 
Je le te monstre en tous estas 
Par argumens non intestas , 
Primes en ceulz de sainte Eglise , 
Ou plus d'amor doit estre assise ; 
Sans gloseüre et sans comment , 
Clerement te diroi comment 
Les persones de sainte Eglise 
Ont vie berstornee prise . 
Eu temps de la foy primitive , 
De quoi salut humain derive , 
Quant Diex sainte Yglise espousee 
Out et de son sanc rachatee , 
Son vicare fist de saint Pere 
Et vout que fust pastour et pere 
Pour gouverneir crestïenté ; 
De pouer li donna plenté 
Et es apostres ensement , 
Si que par lour enseignement 
Le peuple revenist a voie 
D'aleir en pardurable joie . 
Ces apostres desciples urent 
Qui sus eulz le pouer rechurent 
De tout lïer et deslïer 
Et de nous a Dieu ralïer . 
Les apostres evesques furent , 
Que els principaument rechurent 
Le gouvernement de l'Eglise ; 
Et , puis que la foi fut esprise , 
Li disciple si s'espandirent 
Par tout le monde et entendirent 
A bien la foi multiplïer , 
Et pensoient d'estudïer 
Que asseis gaïgnassent d'ames , 
Qui en paradis fussent dames . 
Saint Pere , qui papes estoit , 
D'escallate pas ne vestoit 
Ne ne vivoit d'exactions : 
Toutes ses consolacions 
Estoient en saintement vivre 
Et que le monde fust delivre 
De servitude de pechié 
Et qu'en bien fust tout adrechié ; 
Et quant il avoit labourei 
Et por son peuple bien orey , 
De vie mendiant n'out cure , 
Mès pour avoir sa repeuture 
Se vivoit de sa pescherie 
Et en menoit petite vie . 
Mès , sachiés , peschier ne savoit : 
Une petite rois avoit 
Et une petite nacele , 
Si ne prenoit que poi d'avele 
Ou d'autres pissonnés menus , 
Si que vivant fust soustenus . 
Mès nostre pape d'orendroit 
Si pesche en trop meillour endroit : 
Il a une roy grant et forte 
Qui des flourins d'or li aporte 
Tant que saint Peire et sa nacele 
En tremble et ele chancele . 
Des flourins pesche il sans nombre ; 
Il ne pense pas comme l'ombre 
De saint Peire garir souloit 
Cescun qui de mal se douloit . 
Saint Pere vesqui sans richece ; 
Mès or en a si grant largesce 
Son successour que c'est merveille ; 
Que Fauvel estudie et veille 
A lui porter flourins asseis , 
Ne si n'en peut estre lasseis . 
Le pape , pas ne celeroi , 
Torche Fauvel devers le roy 
Pour les joiaus qu'il li presente , 
Et a lui plere met s'entente . 
De ces diesiesmes li envoie 
Et des prouvendes li otroie 
Par tout pour ces clers largement . 
Hé las ! com mal entendement , 
Que par ce voion sainte Eglise 
Tributaire et au dessous mise , 
Que Fauvel , qui est bien letrei , 
A les diesismes empetrei 
Pour le roi , par devers le pape . 
Le pape n'i met pas sa chape 
Ne du clergié n'est pas tuteur , 
Mès le roy fait executeur , 
Si que par la laie justise 
Est justisie sainte Yglise . 
C'est chose faite a escïent , 
Si qu'apeleir n'i vaut nïent . 
Ainsi le pape Fauvel torche 
Si bel que le clergié escorche , 
Et si n'i met la main , ce semble ; 
Mès sainte Eglise toute en tremble . 
Des cardineaux que pouon dire 
Sans euls de rien mouvoir a ire ? 
Sauve toute lour reverence , 
Dire en pouon ceste sentence 
Qu'as premiers apostres , sans fable , 
Sont , ce me semble , poi semblable . 
Les premiers apostres estoient 
Povres , et povrement vivoient : 
Plains estoient de charitei 
Et fondés sus humilitei . 
Or est le dey changié , hé las ! 
Quer autrement vont nos prelas . 
Je n'en puis faire bon hystoire , 
Quer Avarice et Vaine Gloire 
Les ont du droit chemin osteis ; 
Trop joint leur sont près des costeis . 
Pastours sont , mès c'est pour els pestre : 
Huy est le louf dez brebis mestre . 
Bien lour seivent osteir la laine 
Si près de la pel qu'el en saine ; 
Au touseir sont tuit aprestei , 
Ne eulz n'atendent pas l'estei , 
Mès en tous temps plument et pillent . 
Fauvel le veut , que els l'estrillent , 
Et si le frotent doucement : 
Placebo chantent hautement , 
Mès Dirige dient sans note . 
Il est general terremote , 
Quer la terre torne a rebours , 
Et clers et lais , moines et bors, 
Sont torné ce devant derriere . 
Las ! comment sont mis en chaiere 
Jennes prelas par symonie , 
Qui poi ont apris de clergie ? 
Eulz ont non de reverent pere , 
Et enfans sont ; ne doit pas plere 
A Dieu que s'espouse l'Iglise 
Soit en mains de tiex prelas mise . 
Ne sont pas gouverneurs seürs 
Jenne gent , s'euls ne sont meürs . 
Nepourquant , a bien esluignier , 
Je ne saroie distinguier 
Lesqueuls prelas , a dire voir , 
Font au jor d'ui miex lor devoir . 
Les uns , encor en parleroi , 
Sont devers le conseil le roy : 
As enquestes , as jugemens , 
As eschiquiers , as parlemens 
Vont nos prelas , bien y entendent . 
Les biens de l'Eglise y despendent ; 
Les povres en ont povre part , 
Quer Fauvel l'aumosne depart , 
Qui en boban tout abandonne 
Et es povres gens riens ne donne . 
Par tiex prelas , si com je cuide , 
Est au jour d'uy l'Iglise vuide 
De foi plus qu'ains ne fut veü . 
Par eulz est souvent pourveü 
Le roy d'exactions leveir 
Sus l'Iglise et de lié greveir . 
Par les prelas qui veulent plere 
Au roy et tout son plesir fere 
Dechiet au jour d'ui sainte Eglise 
Et pert s'onnor et sa francise . 
Tiex prelas peires ne sont mie , 
Mès parrastres , qui n'aiment mie 
Les enfans de lour espousees , 
Qui par honnour lour sont donnees . 
Les enfans ne lour peuent plere 
Desquels il n'aiment pas la mere . 
Nos prelas font bien lour deü , 
Car il sont posteaus de seü 
Et de rosel en sainte Eglise . 
Tant en font que nul ne les prise : 
Lor subjès pinchent bien et taillent , 
Mès a tous lor besoings lor faillent . 
Tous jors s'en vont de pis en pire . 
Il n'est mès temps que l'en se mire 
En lor fais pour example prendre ; 
Mès savoir deveis et entendre 
Que Diex a son grant jugement 
En prendra cruel vaingement . 
Hé las ! et pour quoi ne s'avisent 
Nos prelas , qui huy tant se prisent , 
Pour les biens qu'il ont de l'Iglise , 
Que toute lour entente ont mise 
En orguil et en vanité ? 
Tous temps veulent , c'est verité , 
Avoir honnours et grans servises 
A genoiz et en toutes guises , 
Enclineis , chaperons osteis . 
Tant ont d'onour en tous costeis 
Qu'il ne semble pas , c'est la somme , 
Qu'il soient né de fame et d'omme , 
Ainz croissent tous jors lor estas . 
Il ne pensent pas as restas 
Qu'euls aront au general conte ; 
Diex les gart qu'il n'en aient honte . 
La vaine gloire dont tant boivent 
Et les honors si les deçoivent , 
Enyvreis sont , ne lor sovient 
De ce que faire lor couvient . 
Reson si me dit et enhorte 
Qu'il n'entreirent pas par la porte 
Par quoy prelas jadis entreirent , 
Mès par dessus les murs monteirent . 
Autrement que ne fist Cephas 
Tant ont fait per fas et nephas 
Tiex rampeours que la mestrise 
Ont au jor d'ui de sainte Yglise . 
Fauvel jusques as murs les porte , 
Et Symonie , qui est forte , 
L'eschiele tost lor apareille ; 
Tost montent si que c'est merveille . 
Avis m'est que n'oi pas veü 
De mon temps prelat esleü 
Pour ce qu'il fust de sainte vie , 
Mès grant lignage ou symonie 
En font du tout lour volenté : 
Sans euls n'est mès nul clerc renté , 
Se par servise nel porchace . 
Encor i fait Fauvel fallace , 
Quer le bon serjant essaiés 
Est mout souvent trop pis paiés 
Et piés renté que n'est celui 
Qui plus tart vient piere de lui . 
Le bon n'a cure de flateir , 
L'autre soit bien Fauvel grateir ; 
Et Fauvel , qui les rentes donne , 
Ne regarde pas la personne 
De celui qui le bien dessert , 
Mès cil qui de torchier le sert . 
Pour ce souvent lor paine perdent 
Qui a servir tiex gens s'aerdent . 
A nos prelas doint Diex avis , 
Par quoi il soient plus ravis 
D'ameir foi , raison et droiture 
Et ceulz dont il portent la cure . 
De sainte Yglise sont le chief . 
Pour ce lour di tout de rechief 
Que par lour notoire deffaute 
L'Iglise qui fut jadis haute 
Est au dessous , dolente et basse , 
Com la nacelle sous la nasse , 
Si c'on n'i peut mais nul bien prendre , 
Que li pescheour sont a reprendre . 
Des autres estas de l'Yglise 
Poi en y voi de bonne guise : 
Tous sont mués de lour droit estre , 
Chanoine , moine , clerc et prestre . 
Les chanoines l'iglise heent 
Et poi i vont , fors quant il beent 
Qu'argent i puissent recevoir ; 
Einsi font il mal lour devoir . 
Lor principal doit estre entente 
De bien paier a Dieu sa rente , 
De li loer et aoreir 
Et dedens l'iglise honoureir 
Autant le grant comme le mendre , 
Et ne doivent premier entendre 
A merite pecuniaire : 
Ce ne devroit pas a Dieu plaire . 
S'il le font en ceste maniere , 
Il le font ce devant derriere . 
Des prouvendes ont largement , 
Mès il servent escharsement 
Celui de qui tous les biens viennent . 
Hé las ! com a grant peril tienent 
Les prouvendes de sainte Eglise , 
Se il n'en rendent tel servise 
Comme l'Iglise a ordenei . 
Aucuns dient , non pas senei , 
Que lor prouvendes sont trop francez ; 
Mès ce sont noires chauces blanchez 
Qu'aucuns ont les biens de l'Iglise , 
Si n'en font a Dieu nul servise 
Es leus ou doivent demoureir , 
Ou il doivent Deu honoureir . 
Tout ecclesial benefice 
Est donnei pour devin office . 
Or se gart qui en a grant nombre , 
Quer por servir cescun s'encombre . 
Bien sont li chanoine aornei 
Que saint Benet le bestornei 
A au jour d'ui de sa mesnie , 
Qui mainent bestornee vie . 
Ne vivent mie clerjaument , 
Anciés vivent bestïaument : 
Les uns chevaucent a lorrain , 
Les autres sont tous jors forain , 
A Fauvel sont fis et neveus ; 
A dorenlot sont lor cheveus . 
Il sont de l'Yglise fillastre , 
Quer euls font trop le gentillastre . 
Coeffez ont et saouleirs a las . 
Bien devroient crier : Hé las , 
Se le crucefis regardassent 
Et en lui souvent se mirassent , 
Comment il est en crois haucié , 
Comment il est estroit chaucié , 
Et de queil robe il est vestu . 
Ne deüssent pas si testu 
Ne si fous les chanoines estre 
Pour gasteir les biens de lor mestre . 
Des prestres curez que diron ? 
De lour estat un poi luiron . 
Il sont par tout bien conneüs , 
Quer il sont de mout près veüs . 
Briefment ore m'en passeroi ; 
Ne pour quant mès ne m'en teroi 
Que je aucune chose ne die 
De lour estat et de lour vie . 
Quant yglises vaquier souloient , 
Les boens prelas si les donnoient 
A clers qui de bons mours estoient 
Et qui l'Escripture entendoient 
Et qui savoient preeschier 
Por lour subjès despeeschier 
De pechié , quant il i chaoient , 
Et qui adrechier les savoient . 
Mès les parrochïaus yglises 
Sont au jour d'ui a cels commises 
Qui seivent trop poi de clergie . 
Pour ce ne me merveil je mie 
Se le peuple vit folement 
Quant il a fol gouvernement : 
Li grant pastour et li petit 
N'ont au jour d'ui pas appetit 
De bien entendre a lour office ; 
Nice sont et chargié de vice , 
Si qu'il ne soivent metre paine . 
Li aveigle l'aveigle maine , 
Si qu'euls deus chaier les couvient . 
Sire Diex ! Quant il me souvient 
D'acuns prestres qui sont cureis , 
Comment il sont desmesureis 
Et comment il mainent vie orde , 
Ne maintiennent estat ne orde , 
Trestout le cuer m'en espouente : 
Laes gens metent hors de sente ; 
Ne pueent prendre bon example 
En l'eglise ne hors du temple 
Les laies gens en lour cureis , 
Qui en pechié sont endureis . 
Hé las ! c'est grant mal'aventure 
Quant aus fous est baillie cure 
De gens gardeir et conseillier ; 
Cescun s'en doit bien merveillier . 
Fauvel ne le veult autrement : 
Liez est quant tout va folement . 
Des gens mis en religion 
Vuil faire aussi colacion 
Pour voier com orde est gardee . 
As Mendians vuil commenchier , 
Mès ce n'est pas pour euls tenchier , 
Ne pour euls flateir ; pas n'i bee . 
Saint François et saint Dominique 
Deus ordres commenceirent si que 
Fondeies fussent sus poverte : 
Sans terres et possessions 
Doivent ces deus religions 
Vivre humblement , c'est chose aperte . 
Mès Fauvel , le roy de fallace , 
Lour a fet espicial grace 
Pour ce que de Placebo chantent : 
Mout se painent au monde plere 
Et de filles vers euls atrere , 
Qui lez visitent et les hantent . 
Il veulent avoir cures d'ames 
Par tout et d'ommes et de famez , 
De tout se veulent entremetre : 
Ne sont pas vrai religious 
Tiex gens qui sont si couvetous 
De lour estude au siecle metre . 
Il a trop grant distinction 
Entre siecle et religion , 
L'un a l'autre est mout opposite : 
Qui a religion se prent 
Et puis siecle lessié reprent 
Comme chien va a son vomite . 
Les religions mendians 
Sont au jour d'ui si ennoians 
Pour ce qu'il changent lor nature : 
Il sont povres gens plains d'avoir , 
Tout lessent , tout veulent avoir , 
Hors du monde ont mondaine cure . 
L'en ne fait mès , se Diex m'ament , 
Mariage ne testament , 
Acort ne composition , 
Que n'i vienge la corratiere , 
La papelarde , seculiere , 
Mendiante religion . 
C'est religion descousue 
Qui met la main a la carue 
Et tous jours derriere regarde . 
Ainsi nous fait deception 
La cote de religion 
Qui dehors est si papelarde , 
Et dedens n'a fors que fallace , 
Qui tous jors quiert tens et espasce 
De sa volentei replanir . 
Tant ont vers Fauvel entesé 
Qu'il lour a , sachiés , dispensé 
Qu'il peuent bien propre tenir . 
De ceuls qui ne mendient mie , 
Qui ont rentes et seignorie 
Pour fere le devin service , 
Au jour d'ui et blans et noiers moines , 
Les gris et regulers chanoines 
Sont plains d'envie et d'avarice . 
Conscience ne les remort 
Comment il sont au siecle mort 
Sans avoir propre affection , 
Mès tout au contraire redonde : 
Mort sont a Dieu et vif au monde 
Et mourir font religion . 
Che sont cil qui au siecle vivent : 
Tous jors y sont , tous i arivent , 
Riens ne heent tant com le cloistre . 
Pou entrent en religion 
Qui n'aient plainne entencion 
D'avoir office et d'eus acroistre . 
Quant un poi en cloistre sejornent 
Et après au siecle retornent , 
Hors sont du sens et deslïés . 
Il ne doutent blasme ne honte : 
De ce tiennent trop poi de conte 
Qu'a Jhesucrist sont dedïés . 
Il ont religious habit , 
Mès poi est de bien qui habit 
Au jour d'ui sous froc ne sous gonne . 
Par itiex gens est Dieu gabé : 
Sire Fauvel est lor abbé 
Qui mout souvent entre eulz sermonne . 
Tant i a fet la beste fauve 
Que les ordres , se Diex me sauve , 
Sont toutes près desordenees . 
Bien pert Fauvel est mavès chief : 
Un'ordre a ja mis a meschief 
Qui estoit des plus honourees . 
Tant i a fait la beste ameire 
Que sainte Yglise , nostre meire , 
S'en complaint griefment et demente : 
La fraude des Templiers aperte , 
Qui les dampne a mort et a perte , 
La fait mere triste et dolente , 
Soupireir la fait et gemir 
Si que tout homme en doit fremir 
Qui est droit filz de sainte Yglise . 
Li Templier l'ont mis en tristece 
Si qu'el lamente en grant destrece 
Et se complaint en ceste guise : 
« Hé las ! com si mal'aventure , 
Chose grieve et fortune dure , 
Quant mes enfans m'ont deguerpie ! 
Li Templier que je tant amoie 
Et que tant honorés avoie 
M'ont fait despit et vilanie . 
Mon chier espos ont renïé , 
Qui pour eulz fu crucefïé , 
De quoi il portoient le signe . 
Las ! pour quoi l'ont il voulu fere ? 
Je lour ai estei tous jors mere 
Douce , graciouse et benigne . 
Le signe de la crois portoient : 
De la crestïenté devoient 
Estre maintiens et champions . 
Pour ce mout honoureis estoient , 
Essauciés partout et avoient 
Rentes et grans possessions . 
Onques a eus nul mal ne fis , 
Mais des biens du vrai crucefis 
Avoient il outre mesure , 
Et franchises et privileges . 
Las ! or sont devenuz hereges 
Et pecheeurs contre nature . 
Le cueur m'est tout mat et fremi 
De ce qu'es laz a l'ennemi 
Se sont si longuement tenuz . 
Touz s'i estoient entassez ; 
Il a plus de cent anz passez 
Que leurs meschiés sont avenuz . 
Entr'eus avoient fait une ordre 
Si horrible , si vil , si orde 
Que c'est grant hideur a le dire : 
Tantost com aucun recevoient , 
Renïer Dieu tost li fesoient , 
Jhesucrit et la croiz despire , 
A cracher dessus commandoient . 
L'un l'autre derriere baisoient . 
Moult avoient ors estatuz . 
Hé las ! mar furent d'Adam nez , 
Car il en seront touz dampnez 
Et dissipez et abatuz . 
Hé las ! hé las ! c'est bien raison , 
Car il ont trop longue saison 
Ceste orde vie demenee : 
Si regnassent plus longuement , 
Crestïenté certenement 
En fust par tout envenimee . 
Diex , qui en veut faire venjance , 
A fait grant grace au roi de France 
De ce qu'il l'a aperceü . 
Diex a s'amour l'a apelé 
Quant tel mal li a revelé 
Qu'ains mès ne pot estre sceü . 
Saint Loÿs , le roi de Secire 
Ouirent bien en leur temps dire 
Des Templiers faiz de soupeçon , 
Et moult penerent du savoir ; 
Mais onques n'en porent avoir 
En leur temps certene leçon . 
Mais cestui neveu saint Loÿs 
Doit estre liez et esjoïs , 
Car il en a ataint le voir . 
Moult a mis et labour et painne 
A faire la chose certainne . 
Tres bien en a fait son devoir : 
Diligaument , comme preudomme , 
Devant l'apoustolle de Romme 
A poursuï ceste besoingne 
Tant que li Templier recognurent 
Des greigneurs qui en l'ordre furent 
Devant le pape leur vergoingne 
Et tant de douleur que grant honte 
Seroit a faire en plus lonc conte , 
Si qu'il est miex que je m'en taise . 
Dampnez en sont et mis a mort . 
Or est bien foul qui ne s'amort 
A faire tant qu'a Fauvel plaise ! 
Fauvel lour a trop bien rendu 
Ce qu'il avoient entendu 
A vivre eu siecle faussement . 
Teil louier a qui sert teil mestre : 
Quant Fauvel a fait les suens pestre 
Si lour donne lour paement . » 
Hé las ! li seignor temporel 
Ne donnent ausi un porel 
Fors que Fauvel soit bien frotés . 
Je ne sai au jor d'ui , par m'ame , 
Nul grant seignor ne nule dame 
Que tuit n'en soient assotés . 
L'en n'a mès cure de proudomme : 
Fauseté par tout , c'est la somme , 
Est bien venue et honouree . 
Faus Semblant et Desloiauté 
Ont du monde la roiauté , 
Et Verité est hors boutee . 
Bien peut les grans seignors hanter 
Qui soit de Placebo chanter ; 
Teile canchon trop lour agree . 
Il n'ont mès cure de mesnie 
Qui prestement ne lour otrie 
Toute lour plaine desiree . 
Comment qu'il n'i ait pas reson , 
Si veulent il toute seson 
Qu'en lour die : « Bien dit , misire » . 
Liés sont quant l'en les tient a sages . 
Hé Diex ! qu'il a de faus visages 
Par tout le rëaume et l'empire ! 
Faus les serjans , faus li seigneur , 
Faus li petit , faus li greigneur , 
Faus sont au jour d'ui tous et toutes . 
Les seignors pensent de grever 
Les subjez et sus eulz lever 
Exactions et males toutes . 
Li grant seignor , c'est grant merveille , 
Ne veulent mès qu'en lor conseille 
Fors ce qui est miex a lour teste , 
Si que maint n'osent mais voir dire , 
Que il ne courouchent lor sire ; 
Einsi torchent la fauve beste . 
N'i a mès roy ne duc ne conte 
Qui ne soit berstorné a honte . 
Bien se devroient esmaier , 
Que il ne font droit ne justise : 
Trestoute lor entente ont mise 
A acroire sans riens paier . 
Roys et contes jadis souloient 
Grandement des biens qu'eus avoient 
Fonder et douer les yglises ; 
Mès euls maintenant les essillent , 
Le crucefis plument et pillent , 
Ses biens tolent en toutes guisez . 
L'Iglise et tout le clergié heent , 
De tout bien faire se recreent 
Et chevalier et escuier : 
Lour noblece au jour d'ui tant prisent 
Que toutes autres gens despissent , 
Si qu'il en doit bien ennuier . 
Gentis sont plains de vilennie : 
C'est chose qui trop contrarie 
Que vilanie et gentillece ; 
Et pour ce par reson me semble 
Que ne peuent pas estre ensemble ; 
Miex vaut sens que fole noblece . 
Noblece , si con dit li sage , 
Vient tant seulement de courage 
Qui est de boens mours aornei ; 
Du ventre , sachiez , pas ne vient . 
Le ventre est fienz et fiens devient : 
Nul n'est noble de teil four nei . 
Se li gentil homme pensoient 
Comment et en queil point estoient 
Dedens le ventre de lour meire : 
I ourent il point d'avantage 
Plus que gens de petit lignage ? 
Comment les peut l'en d'ilec treire ? 
Avoient il noble viande ? 
Encor lor fès une demande : 
En issirent il a cheval ? 
Gentis qui se font si nouvel , 
Ne sont pas d'argent lor bouel : 
Ne sont il mie filz eval ? 
Tous summes neiz d'une semence , 
Si qu'il n'a point de difference 
Entre vilain et gentil homme : 
Tous summes d'Eve et d'Adan neis , 
Et tous fusmes a mort dampneis 
Pour ce qu'il mordrent de la pomme . 
Trop povre est l'orguil de cest monde , 
Que c'est la valee parfonde , 
De meschief plaine et de doulour : 
N'i doit avoir boban ne feste 
Fors a ceulz qui torchent la beste 
Qui toute est de fauve coulour . 
C'est Fauvel qui trestout bestorne : 
Gentis fet vilainz et retorne 
Vilains a meneir gentillece ; 
Les gentis , neis de boen lignage , 
Fait orguellous et plains d'outrage , 
Si qu'il en perdent lour noblece . 
Tout li monde , si com me semble , 
A charue de chiens resemble : 
L'un tret avant et l'autre arriere . 
Li seignour veulent trop grant estre , 
Et li subjet refont le mestre : 
C'est le mestier de la chiviere . 
Puis que les rois sont menteours 
Et riches hommes flateours , 
Prelas plains de vainne cointise , 
Et chevaliers heent l'Yglise , 
Clergié est example de vices , 
Religious plains de delices , 
Riches hommes sans charitei , 
Et marcheans sans veritei , 
Labourëurs sans lëautei , 
Hosteliers plains de cruauté , 
Baillis et juge sans pitei , 
Et parens sans vraie amistei , 
Voisins mesdisans , plains d'envie , 
Jennez enfans plains de boesdie , 
Desleal et fausse mesnie , 
Les seignours plains de tricherie , 
Trichirres en bonne fortune , 
Et ribaus gouvernans commune , 
Les cors amés plus que les ames , 
Et fames de lor maris dames , 
Sainte Yglise poi honouree , 
France en servitute tournee , 
Par Fauvel , cele male beste , 
Par quoi nous vient toute tempeste ; 
Puis qu'eissi le monde bestorne 
Par tout sans mesure et sans bourne 
Et qu'ainsi toute criature 
A lessié sa propre nature 
Et pris le contraire , si comme 
J'ai dessus dit en grosse somme , 
Quer trop longement i metroie 
S'en especial tout disoie : 
Je conclu par droite reson 
Que près summes de la seson 
En quoi doit defineir le monde , 
Quer toute malice y redonde , 
Et si nous dit la prophecie 
Que quant foi en terre iert faillie 
Adonc sera l'avenement 
Du fils Deu au grant jugement ; 
Et je voi la foi si fenir 
Qu'il peut bien des or mès venir . 
S'il est point de foi , el est morte , 
Quer foi sans euvre n'est pas forte ; 
Si croi qu'Antecrist soit venus , 
Quer Cupido reigne et Venus 
Par tout , es grans et es menus , 
Et si ne soi nule ne nus 
Qui de voir ne puisse bien dire 
Plus vit eu monde plus empire . 
Ce fet Fauvel , le desreé , 
Qui si souvent est conreé 
Du conseil Maugis et Basin , 
Meine tout per antifrasin , 
C'est a dire par le contraire . 
Cescun s'en devroit bien retraire , 
Quer en lui et en son viare 
Voion figureir et pourtraire 
Tout faus et toute flaterie 
Et general ydolatrie . 
Tous siuent au jor d'ui l'escole 
De conroier Fauvel l'ydole : 
L'en porte si grant reverence 
A cescun qui a excellence 
D'estat , de richece ou de force 
Que j'os bien dire que pour ce 
N'est pas au jour d'ui bien rendue 
L'onnor qui a Dieu est deüe . 
L'en met au jour d'ui greigneur paine 
A servir creature humaine 
Pour avoir temporel richece 
Qu'a servir celui qui largece 
Donne du tout bien pardurable ; 
C'est chose trop mal resonnable . 
Ici vuil fere arrestement , 
Mès a tous pri devotement , 
Se Fauvel ai trop près taillié , 
Se près du madre l'ai baillié , 
Se j'en ai parlei nicement , 
Ou poi ou superfluement , 
En queil maniere que ce soit , 
Pour Dieu , que pardonné me soit . 
Diex , qui est voir et voie et vie , 
Soit que n'ai pas fet par envie 
N'en male entente cest traitié , 
Mès a fin que li affaitié 
Fauvel fust descript vraiement , 
Si a plain et si cleirement 
Que flateours soient haïs 
Et des or mès en tous païs 
Verité soit en estat mise 
Et Dieu amé et sainte Yglise , 
A qui soupli , ains que me tese , 
Que cest petit livret li plese , 
Qui fut complectement edis 
En l'an mil e trois cens et dis . 

De Fauvel bien oÿ avez 
Comme il est pigniez et lavez . 
Mès pour ce que necessité 
Seroit a toute humanité 
De Fauvel congnoistre l'ystoire 
Et bien retenir en memoire , 
Car il est de tout mal figure , 
Et , si com nous dit l'escripture , 
Nul ne puet bien eschiver vice 
S'il ne congnoist ainçois malice , 
Pour ce vueil je encore dire 
Aucune chose qui s'atire 
A ce que plus a plain apere 
L'estat de Fauvel et l'affaire : 
Affin que sans lui puissons vivre , 
Ay de ly fait cest segont livre 
Qui parle comme marïez 
S'est Fauvel et monteplïez . 
Un jour estoit en son paloys 
Fauvel , qui ne pert pas galoys , 
Tout ait il eu païs de Gales 
Chasteaux , danjons , manoirs et sales . 
Entour ly avoit grant plenté 
De gens , tous de son parenté , 
Car il n'avoit de son mesnage 
Nul qui ne fust de son lignage . 
En un faudestuel fu assis , 
Mès je croy que cy n'a pas sis 
Qui aussi bel oncques veïssent 
Ne qui de tel parler oÿssent . 
Sy bel estoit que , par saint Cosme , 
Ce paroit euvre de fantosme . 
Il estoit d'un or d'arquemie 
Semblant fin , mez ne le fu mie , 
Et sy grandement reluisoit 
Qu'il n'est nul qui près de ly soit 
Qui ne s'esbloe du veoir 
Et qui n'ait fain d'ilec seoir . 
Esmaillié fu en taille eroise , 
Ouvré d'euvre sarrasinoise , 
Pains a escuceaux d'estrilletez , 
Bordez tout entour d'espousettez , 
Semez de pluseurs bestelettez , 
De renardeaux , de goupillettez , 
De serpenteles , de tortues , 
D'escouflez , de faucons , de grues , 
D'ostours , de voutours , de pantheres , 
D'oyseaux de proie , de chimeres 
Et de bestez pluseurs manieres , 
En couleurs bien parans et chieres , 
Et faux escuceaux a losenges 
Avoit moult tout entour et frenges . 
Barat et Fauseté et Guile , 
Aussi com par l'enchant Virgile , 
Le faudestuel en l'air portoient , 
De quoy trestous se merveilloient . 
La se sist Fauvel noblement , 
Vestu de draps d'or richement , 
Trestout de menu vair forrez ; 
Ja mès de plus riche n'orrez . 
Mantel ot de drap de Turquie , 
Que ly donna Ypocrisie , 
A un bien orfroisié label ; 
Mès n'y ot riens de l'euvre Abel , 
Ains le firent les mains Caÿn , 
Car Fauvel ensuit son traïn . 
En son chief ot une couronne 
Par apparence belle et bonne : 
Pierres y avoit precieuses , 
A regarder moult gracieuses ; 
Mès autre vertu il n'avoient 
Fors que grant plaisance donnoient 
En eulx mirer et regarder , 
Pour fos en vanité larder . 
Dès que Fauvel les ot acquises , 
Les vertus que Diex y ot mises 
Par le pechié Fauvel chaïrent , 
Mès leurs beautez pas ne perdirent , 
Par quoy l'en les vent grant argent 
Et sont en grant chierté , car gent 
Riche et de vanité plaine 
Orgueil , gloire et bouban en maine . 
De tel couronne estoit parez 
Fauvel , qui n'est pas esgarés . 
N'a plus belle jusqu'a Gyronde ; 
Mès elle n'estoit pas roonde , 
Car Fauvel et toute sa geste 
Ont de leur droit colueteste . 
Mès sachiez que son dit palaiz 
N'estoit pas couvert de balaiz . 
Le palaiz fu couvert d'adoise 
Si plaisant que nul n'y adoise 
Qui ja mès departir s'en puisse , 
Quelque paine et labour y truisse . 
Reluisant est la couverture 
Du palaiz , si que sans mesure 
Esmeut chascun a y venir . 
A paine s'en puet nul tenir , 
Nul qui entre en ceste maison , 
Comment qu'il ait vive raison , 
Qu'el'est trop vaine et decepvable : 
Puis que Fauvel l'asiet a table 
N'en partira jusqu'a la mort . 
Fauvel ad douz lopins l'amort , 
Si qu'il ne scet nulle saison 
Mengier son pain en sa maison . 
Dedens estoit paint richement 
Le dit palaiz et cointement 
De synjoz et de renardeaux 
Contrefaiz , a petis hardeaux , 
A tricherrez et a bouleurs , 
A advocas et a plaideurs , 
A faux jugez , faux conseilleurs , 
Faux tesmoings , faux raporteeurs , 
Faux hosteliers , faux conteeurs , 
Faux seigneurs et faux flateeurs ; 
Toute monnoie de baras 
Y estoit painte a grant haras , 
Et tout entour y avoit paintez 
Chançons , lois et baladez maintez , 
Hoqués , motés et chançonnetes , 
Qui n'estoient pas d'amouretes , 
Mès de fraudez bien esprouveez , 
Que mestre Barat ot diteez , 
La furent eu palaiz signeez , 
Bien escriptez et bien noteez 
Par bemoz et fausses musiques ; 
Aussy y furent les croniques 
De Fausseté la et en ça , 
Puis que le monde commença , 
Et de Renart toute l'istoire 
Y estoit painte a grant memoire . 
Et sachiez ilequez meïsmez 
Ot pluseurs dechevans sophimez 
Et mistions de premerainez 
En termes et premisses vainez 
Pour engendrer conclusions 
De mal et de deceptions . 
Neïs d'elenches les cauteles 
Et les fallaces qui ysneles 
Sont a toute gent decevoir 
Y furent , ce te di de voir . 
N'estoit brisiez ne defroissiez 
Le palaiz , ains fu lambroissiez 
Trop cointement de fust d'Islande 
A une taille espesse et grande 
D'un bois qui n'est fendu n'ouvert , 
Mès moult en soy clos et couvert . 
Tremble y ot qui resembloit aune , 
Mès tout fu vernicé de jaune , 
Estincelant si clerement 
Que nuz hom ne puet vraiement 
Veoir leens le ciel celestre , 
S'il n'en yst par quelque fenestre , 
Car les couleurs sont si ardans 
Qu'il aveuglent les regardans . 
Et se voulez que je vous die 
Ceulx qui lors tindrent compaignie 
A Fauvel , je le vous diray ; 
Ja que puisse n'en mentiray . 
Lés Fauvel a destre partie 
Se sist Charnalité s'amie , 
Une dame d'auctorité , 
Qui est contraire a Charité , 
Marrastre d'Ospitalité , 
Adversaire de Verité , 
Nourrice de Crudelité , 
Mere de toute iniquité . 
C'est celle qui n'aime que ly : 
Semblant d'amour monstre a cely 
De qui el puet son prouffit faire . 
Autrement nul ne ly puet plaire ; 
Et quant son gaaing plus n'y dure , 
Elle le het et n'en a cure . 
De ceste dy certainement 
Qu'el ayme soy tant seulement 
Et a , ce sachiez , tel maniere 
Que tous tient vil et soy trop chiere . 
Son corps aime et bien le coutive , 
En deliz charnelz ententive , 
En ses plaisances moult soutive 
Et en barat agüe et vive ; 
Cointe est et pou ly chaut de l'ame : 
Vie maine de fole fame , 
Car il ly semble trop amer 
A Dieu et son prouchain amer , 
Et si en fait elle souvent 
Semblant , mez c'est par tel couvent 
Que cuer ne volenté n'y a ; 
Oncques sagez ne s'y fia . 
Pour ce croy je que David die 
Qu'es princes ne nous fions mie 
Ne es filz du charnel palut , 
Esquelz il n'a point de salut . 
Charnalité , qui est si fole 
Qu'elle fuit Raison et s'escolle , 
N'aime nul qui son bien ly die 
Ne cure n'a qu'on la chastie , 
Ains est de sy gentil courage 
Qu'el n'aime fors que son lignage . 
Ja courtoysie ne fera 
A nul fors qu'a cil qui sera 
Son niez ou de son parenté . 
Par ceste sont souvent renté 
Et em portent grans benefices 
Les enfans et les plains de vices . 
Prelaz et grant gent entechié 
Sont trop vilment de ce pechié : 
N'aiment fors leurs charnelz amis . 
Fauvel du sien tant y a mis 
Qu'il n'y a riens de charité , 
Car ce font pour posterité 
D'avoir après la mort memoire 
De leur vie de vaine gloire . 
Mès de tiex gens pou en chaudra : 
Quant mourront , tout bien leur faudra . 
Charnalité est la nourrice 
Fauvel , ou il a tant de vice : 
Charnalité si le nourri 
En son sain , qui est tout pourri ; 
Pour ce est Fauvel tout plain d'ordure , 
Et sa fin sera pourreture . 
Et de ceste charnalité 
Nous dit l'apostre en verité 
Qu'en la fin de cest charnel monde , 
En qui tout mal sourt et habunde , 
Les gens qui adonques seront 
Soy tant seulement ameront , 
Car chascun si charnel sera 
Que nul fors que soy n'amera . 
Lors ne puet estre charité 
Qui vient de double extremité . 
Si se tient toute d'une part 
Charnalité qui l'os depart : 
Elle donne l'os et le megre , 
Mès au cras retenir est egre , 
Si qu'el fait par les nascions 
Contens et separations . 
Delez Charnalité assise 
Fu , ce me semble , Couvoitise , 
Qui est de volenté moult male ; 
Megre fu , seche , bise et palle , 
Et sy n'est pas si ennormale 
Qu'el n'ait de deniers plaine male , 
Car elle est nuit et jour en guerre 
Pour plus avoir et plus acquerre . 
Sa vie en grant douleur a mise , 
Car il n'est riens qui ly souffise : 
S'elle estoit roÿne de France 
Si n'aroit el pas souffisance , 
Ançois souffreroit grant martire 
Pour avoir encore l'empire . 
Tous jours a avoir trait et tire , 
Et tant plus a et plus empire . 
Emprès ly seoit Avarice , 
Qui se differe d'autre vice , 
Que plus dure et plus rajennie ; 
Ce soivent ceulx qui sont en vie . 
Ne s'enviellist point en viellesce , 
Qui tous vicez fors que ly blesce , 
Et dit l'Escripture divine 
Qu'elle est de tous les maulx racine 
Et qu'a ly est comparagie 
Servitude d'ydolatrie . 
Et puis après seoit Envie , 
Que sire Fauvel ne het mie : 
C'est celle qui ne puet bien dire 
De chose qui a bien s'atire . 
El a du tout mis son vouloir 
En soy d'autri prouffit douloir 
Et d'autri douleur faire joye . 
Les yex a tous chargiez de toie , 
Si qu'el ne voit pas clerement 
Ne ne fait nul droit jugement . 
Et damage est qu'elle voit goute ; 
Mès elle ot trop cler et escoute 
Malez nouvellez volentiers 
Et les seme par tous sentiers . 
Plus tost trote que nul frison 
Quant elle pense a traïson . 
Après seoit Detraction , 
Qui est de male estraction , 
Car elle est fille Male Bouche , 
Qui matin se lieve et tart couche 
Pour mal dire a champ et a ville . 
Tous jours desvuide mal ou file 
Detraction , qui bon nom emble ; 
Du tout a sa mere ressemble , 
Car el ne vuelt riens tant amer 
Com gent blasmer et diffamer , 
Ne ne puet oïr que l'en die 
Nul bien d'omme qui soit en vie ; 
Et encore souvent le mort , 
Runge , detrait et point et mort : 
C'est la sansue envenimee , 
Qui suche bonne renommee , 
Ce est la langue serpentine , 
Qui de geter venim ne fine , 
Et si n'en puet el tant router 
Qu'elle puisse tout hors bouter , 
Et plus de gens runge et devoure 
Plus en son corps venin demoure , 
Mielx vault estre feru d'espee 
Que de tel langue envenimee . 
Après ceste se sist Haÿne , 
Qui a tout mal faire est encline , 
Et puis après se sist Rancune , 
Qui en trop de gens est commune . 
C'est celle qui est si tres dure 
Que dedens le cuer tous jours dure 
Et son mal talent point n'efface , 
Souvent pour acort que l'en face , 
Ains runge tous jours le chardon , 
Si qu'el ne vuelt donner pardon 
Nullement a mort ne a vie ; 
Mès sachiez qu'elle n'ara mie 
Pardon , s'el ne le veult donner . 
Pour nient en feroit on sonner 
Après la mort ne chanter messe : 
En enfer prendra sa promesse . 
Et puis après se sist Tristesce , 
Qui de nul bien ne s'esleesce . 
Après tantost fu assise Yre , 
Qui ainc ne sot raison eslire , 
Ains se prent par impacience 
Tous jours a la pire sentence . 
Après , si com j'oÿ retraire , 
Fu Peresceuse - de - bien - faire . 
Joygnant de ly se sist Ouiseuse , 
Qui est en tous trop perilleuse . 
Après fu assise Venus , 
Qui prent les gens vestus et nuz : 
Ce est le pechié naturel , 
Qui tous jours est de blancdurel , 
Se viellesce ou mal ou raison 
Ne li fait perdre sa saison . 
Joignant de ly fu Gloutonnie , 
De trop mengier noire et ternie , 
Après Yvresce et Lecherie , 
Qui oncques en toute leur vie 
Juner n'a temps mengier ne surent : 
Leurs enfans tous saous moururent . 
Mez de lez Fauvel a senestre 
Vy Orgueil en grant estat estre . 
Emprès ly fu Presumption , 
Despit et Indignacion , 
Vaine Cointise et puis Vantance , 
Bouban et Fole Outrecuidance . 
Après se sist Ypocrisie , 
Qui par dehors moult s'umilie , 
Mès en son cuer par grant mestrie 
Repont Orgueil et sa mesnie . 
C'est une dame merveilleuse : 
Une foiz est religïeuse 
En habit , et puis seculiere , 
Puis Cordelier , puis Cordeliere , 
Puis Jacobin , puis Jacobine , 
Une foiz dame , autre meschine , 
Et puis seigneur , et puis garson . 
Moult a cordes en son archon : 
A l'une et puis a l'autre trait , 
Une foiz loe , autre detrait ; 
Devant la gent prie et barbete , 
Mez eu cuer a la goupillete . 
Bien scet et par paix et par guerre 
A Dieu faire barbe de fuerre . 
Faus Semblant se sist près de ly , 
Mès de ceste ne de cely 
Ne vous vueil faire plus grant prose , 
Car en eulx nul bien ne repose ; 
Et qui en vuelt savoir la glose 
Si voist au Roumans de la Rose . 
Après se sist Varieté , 
Qui en son dos avoit geté 
Un mantel fourré de panthere , 
Fait de variable matere . 
Et celle qui tost se remue 
De chanjant est tous jours vestue : 
Une chose dit , mès du faire 
N'est riens fors que tout au contraire , 
Et par sa belle contenance 
Est elle appelee Inconstance . 
Après fu Doubleté assise , 
Qui tous jours a s'entente mise 
A dire sa parolle trouble 
Ou qui soit d'entention double . 
Lez ly tint Lascheté son siege , 
Qui est plus fausse que n'est liege : 
C'est celle ou l'en aucun bien cuide , 
Mez elle est desloyal et vuide . 
Emprès se sist Ingratitude , 
Qui est trop mauvaise et trop rude , 
Car el ne vuelt nul reconnoistre 
Qui paine ait mis en li acroistre . 
En toutez cours soit condampnee , 
Car el fu de male heure nee . 
Emprès ly se sist Vilanie 
En estat de chevalerie , 
Mès a savoir vraie noblece 
Ne maintient son cuer ne adrece ; 
Et , s'el fust fille de bon pere , 
Droit fust qu'aucun bien ly en pere . 
Elle cuide estre noble et sage 
Pour ce qu'elle a grant heritage , 
Mès el se dechoit et meserre , 
Car noblesce n'est pas pour terre , 
Ains est de cuer en homme enté , 
Qui est de noblez meurs renté , 
Esquiex ceulx qui sont ententis 
Sont tres noblez et tres gentilz . 
De noble homme tien et tendré 
Qu'il est de mal sanc engendré 
Ou né en pechié d'avoutire 
Quant il ne s'achesme et atire 
De noblez faiz , pour quoy on die 
Que vilain ne l'engendra mie . 
Et puis après sist Angoisseuse , 
Qui de labourer n'est oyseuse , 
Car as dimenchez et as festez 
Fait labourer et gens et bestez . 
Si grant haste a de labourer 
Qu'il ne li chaut de Dieu ourer , 
Et s'el n'avoit enfant ne femme 
Si vouroit el mener tel game . 
Sachiez qu'il est nez de male heure 
Qui en tel maniere labeure , 
Et l'un et l'autre Testament 
Le maudient , se Diex m'ament . 
Entour le sire qui est fauve 
Avoit , se Jhesucrist me sauve . 
Trop grant foison de sa mesnie . 
Moult y ot belle compaignie : 
Il y fu Barat , Boulerie , 
Fausart , Tripot et Tricherie , 
Murdre , Traïson , Roberie , 
Neiz Parjurez et Foy Mentie ; 
En l'eschielle montez estoient 
Pour veoir Fauvel qu'il amoient . 
Illec aussi fu Houlerie , 
Et puis Hasart , qui Dieu renie , 
Herese y fu , et Sodomie , 
Et tous estaz de maise vie ; 
Par la sale en tour les piliers 
Furent a mons et a miliers 
Entour Fauvel et sa chaiere , 
Loings et près , devant et derriere . 
Lors ne s'est pas Fauvel teü . 
Un bastoncel tint de seü . 
Ne sembloit pas qu'il eüst rieume , 
En hault parla , tel est son tieume : 
« Seigneurs et dames qui cy estez , 
Mener devez joiez et festez , 
Car vous estez de mon mesnage , 
Et tous estez de mon lignage , 
Et sy veez que nostre afere 
Va si bien que il nous doit plere . 
Je suy au jour d'uy roy et sire 
Et du royaume et de l'empire . 
Tout le monde veez beer 
A moy servir et conreer : 
N'y a prelat ne clerc ne prestre 
Qui ne vueille bien a moi estre , 
Et tuit ly prince temporel 
Torchent miex Fauvel que Morel . 
Pou veez qui ait bonne robe 
S'il ne m'estrille ou torche ou lobe . 
Tant ay froté , tant suy frotez 
Que par moy sont tous assotez . 
Fait me suy si soutivement 
Et si malicieusement 
Que les degrez ay mescontez 
Du grant estat ou suy montez . 
Ne suy pas venus droite voie , 
Car par la monter ne saroie : 
La droite voie m'est trop grieve , 
Et la torte m'est bonne et brieve ; 
Ja le droit chemin ne tendrai 
Ne par ly n'yrai ne vendrai . 
Tant ay fait , ce pouez veoir , 
Qu'en grant estat puis bien seoir . 
Raison ay toute au dessouz mise , 
Je ne la doute mès ne prise . 
Mes ennemis sont hors boutez , 
Et mes amis fors et doutez . 
Je bestourne tout a ma guise 
Le monde , qui moult m'aime et prise . 
N'est nul qui mès me puist grever : 
Quanqu'empren say bien achever ; 
Trestout me vient a volenté . 
Moult sui riches et bien renté 
Par mon sens et par ma fallace . 
J'ay bien de Fortune la grace : 
Du tout a mon vouloir tournie . 
Moult m'a donné grant seigneurie : 
Du monde , qui est sa maison , 
M'a fait seigneur maugré Raison . 
Mès je me dout moult d'une chose 
Qu'a nul fors qu'a vous dire n'ose , 
Et vous devez trestous veillier 
Pour moy garder et conseillier . 
Je voy que Fortune est mouvable 
Et dame moult espouentable . 
Pour ce qu'adez vuelt estre noeve , 
Me dout que vers moy ne se moeve 
Pour geter moy de mon degré . 
Or vous diray je mon segré , 
Que j'ay pensé parfondement , 
Pour estre fondé fermement , 
Si que ja mès nulz hom ne blece 
L'excellence de ma hautece . 
Vous savez que n'ay point de femme . 
Mestier seroit qu'aucune dame 
Qui bien me plaroit espousasse , 
Si que je me montepleasse 
Ainsi par generacion 
Et parmanant succession 
De filz , de neveuz et de niecez , 
Qui eüssent et part et piecez 
De mon sens et de ma nature , 
Si que humaine creature 
Fust toute de mes hoirs pourprise 
Pour faire la vivre a ma guise . 
Or ay je pensé d'autre part 
Que Fortune , qui tout depart , 
Il ne puet estre qu'el ne m'aime 
Quant si grans honneurs en moy seime . 
Puis qu'elle m'a fait si grant mestre , 
Il ne pourroit nulement estre 
Que elle ne m'ait sans fallace 
Donnee s'amour et sa grace ; 
Et elle n'est pas mariee , 
Ne moy aussi , qui a lié bee , 
Et croy , qui li en parleroit , 
Que moult tost s'y acorderoit . 
Et se j'espousee l'avoie , 
De sa roe mestre seroie : 
La dame en mon dangier seroit , 
Tout a mon plaisir tourneroit . 
Lors seroie de bon eür 
Et me dormiroie asseür . 
Mès comment que femmes s'atirent 
A bien amer ce qu'il desirent , 
Si n'est il drois en nulle terre 
Qu'elles doient premier requerre ; 
Mès volenté qui est legiere 
En femme moustre tel maniere 
Par quoy elle est souvent premiere 
A esmouvoir qu'on la requiere ; 
Et quant elle semblant en fait , 
Par signe ou en dit ou en fait , 
Elle tient a trop grant despit 
Celi qui sur ce met respit . 
Aussi Fortune , qui tout mine , 
Est en meurs toute feminine ; 
Et pour ce , se le conseilliez , 
Je seray tost appareilliez 
A lié requerre et supplïer 
Qu'en moy se vueille marïer . » 
Sans regarder raison ne loy 
Respont le conseil sans deloy : 
« Sire Fauvel , noble emperiere , 
Bien devez seoir en chaiere 
Et gouverner trestout l'empire , 
Car a voz sens riens ne s'atire : 
Vostre engin tout sourmonte et passe , 
Maugré qu'en ait Raison la lasse , 
Ne Lëauté ne Verité . 
Tout avez bien suppedité : 
Vostre majesté est souvraine 
Desus toute vertu humaine . 
Bonnez meurs et bon accident 
S'en sont fuïz en occident , 
Es isles ou nully n'abite . 
Touz les avez par vostre lite 
Abatuz et tous desvoiez 
Et puis en essil envoiez . 
Neïs les cardinaus vertuz 
Ont leur escuz plains de pertuz 
Que faiz leur avez a l'espee ; 
Tout ont perdu a la meslee , 
Car vous savez trop de la guerre ; 
Rener devez en toute terre . 
Le tres grant sens que nous oons , 
Sire , moult prisons et loons , 
Et moult est noble la pensee 
Que vous avez cy recitee 
Pour vostre hautesce fremer 
Par tout et cy et outre mer . 
Vo cuer nous avez descouvert 
Et vo grant secré aouvert ; 
Et comment que soions felons , 
Si est il droit que le celons , 
Car se vers les autres faux sommez , 
Si sommez nous voz ligez homes 
Et vos sergens et vos amis . 
Tous jours chascun de nouz a mis 
Et metra en vous servir paine 
Pour donner vous honneur mondaine , 
Car la chose trop près nous touche , 
Et pour ce y metons cuer et bouche ; 
Car nous ne querons fors qu'avoir 
Honneur ou monde et grant avoir , 
Ne ne nous chaut des amez perdre 
Pour nous a vo service aerdre . 
Moult nous semble bonne besoigne 
Que vous tantost et sans pourloigne 
Metez paine au dit mariage 
Qu'a pensé vo gentil courage . 
Quanque nous sommez le greons , 
Car trop grant honneur y veons . » 
Quant sire Fauvel ot oÿ 
Son conseil , moult s'en esjoÿ , 
Car il est tous jours moult a aise 
Quant on li dit ce qui li plaise . 
Tantost commande a enmaler 
Tout son hernoiz pour s'en aler 
Vers Fortune l'aventureuse . 
Il ceint s'espee et si se heuse , 
Et ses esperons pas n'oublie ; 
Puis s'en va a grant compaignie 
De ses gens et de ses amis . 
En bien cheminer tant a mis 
Et alé de nuiz et de jours , 
A grans esploiz et briés sejours , 
Qu'il est venuz a Macrocosme , 
Une cité de grant fantosme , 
Qui fu jadis faite pour l'homme , 
Que Raison Microcosme nomme . 
Illec faisoit sa residence 
La dame de grant reverence 
Qui tourne tout a la volee : 
C'est Fortune , la redoutee . 
En son palaiz fu sans seoir 
Pour ce qu'el vuelt par tout veoir . 
Oncques ne se siet ne areste , 
Car a tourner est tous jours preste . 
Sachiez , moult seroit bon machon 
Qui pourroit bien de sa façon 
La verité a plain descrire . 
Un pou vous en vueil ore dire 
Pour savoir en quel contenance 
Sire Fauvel , qui moult s'avance , 
Pout dame Fortune trouver , 
Quant il li vint s'amour rouver . 
Fortune avoit semblant de femme 
Qui fust ou roÿne ou grant dame , 
Et sembloit bien a son visage 
Qu'el eüst moult courant courage . 
Beau grant avoit et bien faitiz 
Et les membrez lons et traitiz . 
En sa main tint double couronne : 
L'une pert male et l'autre bonne . 
Et celle qu'on a bonne cuide 
N'estoit pas si com sembloit vuide 
De belles pierres precïeusez , 
A regarder moult gracïeusez ; 
Mès moult en y avoit de telez 
Qui n'estoient bonnez ne belez , 
Ains semblent estre crapoudinez , 
Poignans par dedens com espinez 
Jusqu'au cuer desoubz la chemise . 
Mès a paine nul s'en avise 
Fors ceulx qui portent tel couronne , 
Quant Fortune leur abandonne . 
L'autre couronne , qui pert male , 
Si est et vil et orde et sale 
Et est d'un metal trop trenchant : 
Qui l'a n'a talent qu'il en chant 
Ne qu'il puisse bon semblant fere , 
Car tel couronne est trop amere . 
Nepourquant dedens sont couvertez 
Petitez esmeraudez vertez 
Qui sont com grains de sel menus , 
Qu'il ne soient aperceüz 
Fors que des povrez qui les portent , 
Qui leur desconfors en confortent . 
Ices .ij. couronnes tenoit 
Fortune , a qui moult avenoit . 
Mès trop avoit hideux visage : 
Je ne sai privé ne sauvage 
Qui l'ait itel comme Fortune . 
L'une face ot oscure et brune 
Et a regarder trop hideuse , 
Et l'autre bele et gracïeuse , 
Tendre , blance , clere et rouvente . 
Ne semble pas femme dolente 
Quant l'en la voit de celle part ; 
Mès de l'autre semble liepart , 
De tourment plaine , felle et fiere , 
Desirante que tous jours fiere . 
L'un des yex a rouge et ardant , 
Fel et horrible en regardant , 
Et siet en la face senestre ; 
Mez vair et riant a l'ueil destre , 
Si que soupris et deceüz 
En sont ceulx qui en sont veüz . 
Vestu avoit robe partie 
Fortune , dont l'une partie 
Fu de samin , non pas de lange , 
Si qu'en pluseurs couleurs se change ; 
L'autre part fu d'une viez sarge , 
Dont Fortune est courtoise et large , 
Car gerons et pans en depart 
A quiconquez va celle part . 
Deux roez ot devant Fortune 
Qui tous jours tournient , mès l'une 
Va tost et l'autre lentement , 
Et en chascune vraiement 
A une mendre roe mise 
Tout par dedens et a tel guise 
Que mouvement contraire tient 
Contre la roe ou el se tient . 
Ices roez sans sejourner 
Font l'estat du monde tourner . 
A ce gieu Fortune s'esbat : 
Les uns blandist , les autres bat , 
Car a chascun tour qu'elle fait 
Aucuns destruit , aucuns refait , 
A aucuns baille sa couronne , 
Puis la toult et puis la redonne , 
Puis la bonne , puis la mauvaise . 
Ainsi depart joie et mesaise , 
Si que nul hom ne puet savoir 
Combien mal et bien puisse avoir , 
Car Fortune a tantost venté 
De toutez pars sa volenté . 
A ses piez seoit Vaine Gloire , 
Qui metoit du tout son memore 
En soy cointement atirer 
Pour ceus bien faire en soy mirer 
Qui des roez montent le mont . 
Par son noble atour les semont 
A lié si entendre et veoir 
Qu'il ne pensent point a cheoir 
Selonc le tour que font les roes , 
Quant Fortune y gete les poes . 
En cest estat estoit Fortune 
Quant Fauvel avec sa commune 
A Macrocosme s'arriva . 
Fortune y sot , tantost y va , 
Et quant il vit sa majesté , 
Un pou de loing s'est arresté : 
S'il ot paour , n'est pas merveille . 
Nepourquant moult bien s'appareille 
De parler aviseement . 
Agenoillié moult humblement , 
Com celi qui bien set sa game , 
Salue Fortune la dame 
Et a lors sa besoigne emprise 
A parler tout en ceste guise : 
« Ma dame , celi hault seigneur 
Qui n'a ne pareil ne greigneur 
Vous doint longue vie et leece 
Et maintienge en vostre hautece . 
Le grant desir qu'avoir devoie 
De vous veoir m'a mis en voie 
Et donné cuer de cy venir ; 
Ne m'en pouoie plus tenir . 
Tenu fusse a fol et a lent 
Se je n'eüsse grant talent 
De vous veoir , ma chiere dame , 
A qui je doins et corps et ame . 
Faire le doy , car bien savez 
Que tel com je suy fait m'avez . 
Du tout suy vostre creature , 
Vostre serjant , vostre faiture . 
Je ne pourroie raconter 
L'estat ou m'avez fait monter : 
Dire ne pourroie le nombre 
Des honneurs que j'ai souz vostre umbre . 
Tous vos biens m'avez sans deserte 
Abandonnez , c'est chose aperte ; 
Et pour ce a vous suy venus 
Moy offrir com vostre tenus , 
Vo serf , vo sergant , vo lige homme , 
Sy vous suppli , dame , si comme 
A celle qui est ma souvraine 
Qu'il ne vous soit ennui ne paine 
De ce que j'ai pris hardement 
De vous veoir si faitement ; 
Car , ma dame , je considere 
Les biens qu'il vous plest a moy fere : 
Vous m'avez fait et roy et sire 
Et du roiaume et de l'empire ; 
N'est prince ne prelat d'eglyse 
Qui ne m'onnoure et aime et prise . 
N'y a mès ne grant ne petit 
Qui n'ait desir et appetit 
Que aucun service me face , 
Par quoy il puisse avoir ma grace . 
Par vous suy riches et puissant ; 
A moy sont tuit obeïssant ; 
Au jour d'ui sont tuit apresté 
D'encliner a ma majesté . 
Honnourez suy com Dieu en terre 
Par tous lieux , soit ou pès ou guerre . 
Tant m'avez voulu eslever 
Qu'il n'est riens qui me puist grever , 
Mès que bien en vo grace soie . 
Vous estez ma vie et ma joie : 
Espris m'a vostre doulz semblant , 
Si que le cuer m'en va tremblant , 
Car je sent ou cuer l'estencele 
D'amours qui m'eschaufe et engele . 
De l'amour de vostre valeur 
Sent dedens le cuer grant chaleur . 
Mès paour de perdre vo grace 
Me fait souvent froit comme glace ; 
Car vous savez , dame , qu'amours 
Vie est qui contraire est a mours , 
Car en soy propose et oppose , 
Plus travaille qu'el ne repose : 
Une foiz a grant esperance 
De tost avoir sa desirance , 
L'autre foiz se despere toute 
Pour ce qu'ell'a de faillir doute . 
Trop contraire desputoison 
Maine amours toute sa saison : 
N'a pas de soy la seigneurie 
Cil ne celle qu'amours mestrie . 
Et pour ce qu'amours me justise 
Ai je ceste parolle emprise , 
Ne ne m'en puis celer ne taire ; 
Force d'amour le me fait faire . 
Pour ce , dame de deïté , 
Vueilliez avoir de moy pité , 
Car vraie amour si me commande 
Que je vostre amour vous demande . 
Et amours si m'en asseüre 
Pour ce qu'avez mis si grant cure 
En moy sur tous faire honneurer 
Et essaucier et aourer , 
Ne ja mez ne le feïssiez , 
Certez , se vous ne m'amissiez . 
Hé las ! Et comment me tendroie 
D'amer vous , qui estez ma joie ? 
Et femme est de si douce traime 
Qu'el ne puet haïr cil qui l'aime , 
Ains est nature feminine 
Douce de soi , tendre et encline 
A celi oïr et amer 
Qui la vuelt d'amours reclamer , 
Et quant el vuelt d'oïr user 
Le priant ne puet refuser . 
Pour ce , ma dame , en l'esperance 
Du grant bien de vostre plaisance 
Vostre amour vous pri et requier ; 
Riens plus en cest monde ne quier . 
Et que ne cuidez que je vueille 
Chose dont honnesté se dueille 
Et dont note de vilanie 
Parust en chose que je die , 
Pour riens ne le voudroie faire , 
Ma douce dame debonnaire , 
Pour ce vous vueil tout mon cuer dire , 
Mès que ne vous en mouvez d'ire . 
Tres douce dame , vous savez 
Que grans possessions avez : 
Tout avoir , argent et deniers 
Ne vient fors que de vos greniers . 
Roÿne et dame du monde estez : 
A vous sont et hommes et bestez , 
Oyseaux et toutez mortelz chosez 
En vostre seigneurie enclosez . 
Or vous doit estre moult greveus 
Ce que n'avez filz ne neveus 
Pour estre hoirs de vostre heritage , 
Et si avez ja grant aage . 
Moult a grant temps que fustez nee 
Et encor n'estez marïee ; 
Et d'autre part je me regarde 
Que de voz biens m'avez fait garde ; 
Par quoy , s'il vous plaisoit entendre 
Qu'a mary me vousissiez prendre , 
Doncques serïez plus seüre 
De voz biens et je en greigneur cure . 
Car aussi seroie je asseür 
Que ne me toudrïez eür , 
Car par vo foy serïez moie 
Et je vostre ; lors penseroie 
De vous amer , servir et plaire 
Plus que ne fait enfant sa mere . » 
Lors se test Fauvel et soupire 
D'un faux soupir , dont il est sire , 
Et cuide par nuit a la lune 
Embireliquoquier Fortune . 
Lors quant Fauvel ot fait silence , 
Fortune a respondre commence ; 
Moult regarde par grant fierté , 
De parler ne fait pas chierté : 
« Fauvel , moult es folz et hardis , 
Et tant par faiz comme par dis . 
Cuides tu que tiengne a proesce 
Outrecuidante hardiesce ? 
Selon la parolle commune : 
Les hardis aïde Fortune . 
Mès souvent fole hardiesce 
Est cas et cause de tristece , 
Et si ai je plus folz hardiz 
Aidié que sagez trop tardis ; 
Car li sage les cas redoutent , 
Et li folz plus avant se boutent . 
Aussi crois tu tous jours durer 
Pour toy ainsi aventurer . 
Je croy qu'onques mès n'oït on 
Parler de tel presomption 
Com as emprise et conceüe . 
Tu ne m'as pas bien conneüe . 
Comment t'est il monté en teste , 
Par le pignon ou par le feste , 
Que je soie dame Maron 
Qui prenge Fauvel a baron ? 
Ne scez pas bien que je puis faire 
Ne de quelz merelez sai traire . 
Fauvel , tu ne me connois mie . 
Oncques homme de mortel vie 
N'ot de moy plaine connoissance , 
N'a plain ne connut ma puissance . 
Ne cuide pas que par richece 
Soit conneüe ma hautesce . 
Richez ne pensent de Fortune 
Qu'el puist de .ij. fevez faire une ; 
Mès quant homs povre estre couvient , 
De Fortune lors li souvient . 
Pour ce me puet l'en par mesaise 
Mielx connoistre que par grant aise . 
Fauvel , tu es trop deceü 
Quant en ton sens as pourveü 
Que je femme a marïer soie 
Et qu'a toy espouser m'otroie . 
Tu ne connois moi ne mon pere 
Ne ne seiz dont sui , n'a quoi fere 
Je sui en cest monde establie . 
Pour ce te vueil une partie 
De mon estat faire sentir , 
Car j'en voi trop souvent mentir 
Aucuns qui parlent de Fortune 
Non sachans s'el est blanche ou brune . 
Fauvel , or lesse en pès t'estrille 
Et si m'entent , car je sui fille 
Du roy qui sans commencement 
Regne et vit pardurablement , 
Et si l'apele l'Escripture 
Le jaiant de double nature 
Qui , puis qu'il ot tout ordené , 
Voult de pure terre estre né , 
Engendré sans seme de pere 
Et né , sans fait d'omme , de mere . 
C'est le jaiant qui par sa force 
Vainqui mort ou fust sans escorche . 
De ce jaiant sui engendree , 
De fort pere forte nommee : 
Je sui Fortune , et une et forte , 
Mès diversement me transporte , 
Et ma maniere si est double : 
As uns sui belle , as autres trouble . 
Je sui fille du roy des rois 
Qui le monde et tous ses desrois 
Me commet , si que je digere 
Tout si come il plest a mon pere ; 
Car mon pere , bien dire l'ose , 
Sans raison ne fait nulle chose . 
Entent , Fauvel , beste desvee : 
J'ay une seur un pou aisnee 
Laquelle Sapience a nom . 
Elle porte le goufanon 
En quoy les vertus sont escriptez . 
Toutez choses grans et petitez , 
Qui furent , qui sont et qui erent , 
Eu goufanon tres cler aperent , 
Et non seulement leur semblance , 
Mès tout l'estat et leur sustance , 
Chascune par sa propre ydee 
Tres clerement enluminee . 
Qui en cest goufanon se mire 
Tout y puet et veoir et lire . 
Par sapience fist le monde 
Le roy en qui tout bien habunde . 
Ileques prist il la mesure 
Du monde et de toute nature ; 
En Sapience tout visa , 
Quanqu'il fist et quanqu'empris a . 
Sapience est ma seur germaine . 
El fist le monde et je le maine 
Par l'ordenance de mon pere : 
Le cercle du ciel et l'espere 
Faiz tous jours sans cesser tourner , 
Avesprer faiz et adjourner ; 
Toutez choses de mouvement 
Si sont en mon gouvernement . 
Sagez seras se tu m'entens : 
Le pouoir m'est commis en temps 
Par quoy tout mouvement terminent ; 
Par moi commencent et definent , 
Et temps n'est fors que la mesure 
De tous mouvemens de nature . 
Ainsi puez veoir que mon pere 
M'a voulu commission fere 
Sus toutez chosez qui se meuvent , 
Si que leur mestresse me treuvent ; 
Et pour ce est en ma seigneurie 
Le monde , qui tous jours tournie . 
Le temps ay , par quoy je mesure 
Du monde toute l'ambleüre . 
Oncques si tost n'amble ne point 
Que du temps n'y mete le point , 
Par lequel je tantost compasse 
Le present ainsi com il passe , 
Tout soit le present si menuz 
Qu'il ne puisse estre retenuz . 
Mez ma dite commission 
Faudra quant faudra motion , 
Car le monde adonc finera 
Tantost que mouvoir cessera . 
Mès tant comme le monde dure 
Me couvient il avoit la cure 
De lui gouverner et conduire : 
Pour ce puis je aidier et nuire , 
Selonc le tour que j'é a fere , 
En departant joie et misere . 
Et pour ce qu'ainsi me remue , 
Orgueil souvent a terre rue , 
Si qu'as povrez donne esperance 
Et grant confort a leur chevance . 
Pour ma matiere mielx sommer 
Dès ore mès me vueil nommer . 
Entent , beste ou tant mal repose : 
Fortune si n'est autre chose 
Que la providence divine , 
Qui dispose , mesure et termine 
Par compas de droite reson 
Le monde et toute sa seson . 
Entent , beste de mal renom : 
J'ai tout au mains quadruble nom . 
Mon droit nom si est Providence , 
Qui m'est donné pour ce et en ce 
Que j'ai pouoir de loing veoir 
Tout si com il doit escheoir . 
Tous jours a plain ay pourveü 
Mon tour ançois qu'il soit meü ; 
Sans negligence et ygnorance 
Depent tout de ma pourveance . 
Mon segont nom est Destinee , 
Qui Fateest autre foiz nommee , 
Et c'est a dire proprement 
Envoïe au mouvement , 
Si que en tant com je m'aplique 
A mouvoir ma roe autentique 
Et que a ce sui envoiee , 
Bien puis avoir nom Destinee , 
Car je sui souvraine legate , 
Et pour ce aussi ai je nom Fate , 
Car par moy est dite et parlee 
L'ordenance de Dieu segree . 
Mon tiers nom est Cas d'Aventure , 
Qui vient souvent ou male ou dure 
Par cours de causez non seüez , 
Jusqu'a tant qu'il sont avenuez . 
Du quart nom sui Fortune dite , 
Car forte sui et sai de luite , 
Si que j'abat dedens mes licez 
Richez , povrez , sages et nicez . 
Par ce qui est dit t'aprenons 
Come Fortune a quatre noms , 
Aussi com s'une damoisele 
Getoit d'une haute tourelle 
Tout plain de galez et de pommez 
Sus pluseurs et fames et hommez , 
Et la damoiselle seüst 
Comme le giet cheoir deüst . 
En tant comme le giet saroit , 
De Providence nom aroit ; 
En tant come elle geteroit , 
Destinee son nom seroit ; 
Et quant les uns bleciez seroient 
De galez qui sus eulx charroient 
Et les autres si recuidroient 
Les pommez ne nul mal n'aroient , 
Par nom d'Aventure nouvele 
Nommeroient la damoisele ; 
Et quant le commun parleroit 
De ce que avenu seroit , 
La damoisele grant renom 
Avoir pourroit et autre nom , 
Car adoncquez la voix commune 
La pourroit apeler Fortune . 
Ainsi est il de moy sans faute , 
Car je sui en la tour tres haute , 
Dont je gete tristece et feste 
Sus tous : gart bien chascun sa teste , 
Car mes galez sont trop grevans 
Et mes pommez trop decevans . 
Pour ce que sui espouentable , 
Me donne l'en nom Redoutable , 
Et vraiement c'est bien raison , 
Car je sui en toute seison 
A redouter trop durement . 
Fort sui et fiere vraiement , 
Si que ce que je vueil grever 
Ne puet garir ne relever 
Devant que je le pren en cure ; 
Et si sui grant outre mesure , 
Car sus les ciex puis avenir 
Et en ma main puis tout tenir , 
Et mes piez ataignent a terre . 
Dame sui de paix et de guerre . 
N'est nul qui de moy parler oie 
Qui forment douter ne me doie , 
Car par moy couvient tout fenir , 
Tout quanqu'ou monde puet venir . 
Je doins povreté et richece , 
Force , beauté , joie et tristece ; 
Je sui dame , je sui roïne , 
Es uns felle , es autres benine , 
Et faiz tantost a tous voisine 
La derramee pelerine 
Qui tout abat jus : c'est la Mort , 
Qui sans cesser ça et la mort , 
Si que nulz homs en son eür 
Ne se doit dormir asseür , 
Ains doit tous jours estre a mesese 
Qu'il ne soit tiex que il desplese 
A mon pere Diex , qui tout donne , 
Qui tout mal et bien guerredonne , 
Qui orgueil a si en haïne , 
Et li et toute sa racine , 
Qu'il ne puet souffrir longuement 
Qu'il ne l'abate horriblement . 
Nabugodonosor le roy 
En exemplaire te treroy , 
Car jadis fu sy enyvré 
Des grans honneurs que li livré 
Qu'en son estat tant se fia 
Que son creatour oublia 
Et fist par son tres fol outrage 
Aourer a tous son ymage . 
De mon pere ne li souvint ; 
Pour ce comparer li couvint , 
Car assez tost je le geté 
En si horrible povreté 
Qu'avec les bestez ala pestre : 
Tout nu .vij. ans li couvint estre . 
Et orgueil les angelz jadis 
Fist trebuchier de paradis ; 
Et par moult d'autres beaux examplez , 
Qui sont a conter lons et amplez , 
Puis assez prouver et de voir 
Que nulz homs ne doit concevoir 
Orgueil ne maintenir rancune 
Pour ce s'il a grasse fortune 
D'aucuns biens en sa mortel vie , 
Selonc le tour que je tournie ; 
Car tout ce vient de mes roeles , 
Qui tous jours font choses nouvelez , 
En quoi chascun se puet mirer 
Pour soy sagement atirer . 
Mès c'est bien voir que homme sage 
A sus estoillez seignourage , 
Et c'est a dire que science 
Passe planetel influence , 
Engendrant disposition 
Sus corporel complexion ; 
Car il n'est nul , pour voir di ce , 
Que s'il s'encline a aucun vice 
Par naturel complexion , 
Selon la constellacion , 
Par quoi il puet avoir tel teche , 
A quoi plus est enclin qu'il peche , 
Oster s'en puet bien et refraindre 
S'il veult en raison vivre et maindre . 
Aussi oeuvrez de charité 
Et oroisons de humilité , 
Quant home et femme les vuelt faire 
En bonne foy devant mon pere , 
Font attremper les aventures , 
Qui autrement fussent trop dures . 
De Ninivé je le te preuve , 
Une cité de quoi l'en treuve 
Que mon pere la voult ferir 
Et fere la de tout perir 
Pour la cause des grans pechiez 
Dont il estoient entechiez . 
Et Jonas leur prophetiza ; 
Mès le peuple tantost pris a 
A crier merci et plourer , 
A vestir haire et Dieu ourer , 
A jeüner , eulx et leurs bestez , 
A couvrir de cendre leurs testez . 
Et Diex , qui plains est de pité , 
Quant il vit leur humilité , 
Rapela comme debonnaire 
Le mal que il leur pensoit faire . 
Et aussi du roy Ezechie , 
A qui Diex dist par Ysaïe 
Qu'il se mourroit hastivement , 
Et il se prist lors tendrement 
A plourer et a Dieu ourer , 
Et Diex tantost sans demourer 
Aloingna au roy Ezechie 
De .xv. ans le cours de sa vie . 
Pour ce te di a escïent : 
Ne sont pas mises pour nïent 
En Dieu esperance et prïere , 
Car qui les vuelt droitement fere 
Il ne peuent perdre efficace 
D'empetrer vers Dieu plaine grace . 
Et ainsi sachiez vraiement 
Qu'omme qui se vit sagement 
Ne chiet pas en tant de perilz 
Comme gens de folz esperiz . 
Et si ne puet nul si sage estre , 
Soit philosophe ou autre mestre , 
Qui tous les cas puisse eschiver 
Qu'en mes roes ay fait river ; 
Car souvent maint proudomme et sage 
Est a meschief et a damage 
Sans sa coupe et sans sa deserte . 
La preuve en est assez aperte , 
Et se plus moustrer le couvient , 
De Boëce bien me souvient , 
Qui fu homme de bonne vie 
Et mestrez de philosophie . 
Tant fu loyal , sage et proudomme 
Que les emperieres de Romme 
Entre tous sage le creoient 
Et amoient et honnouroient ; 
Mès par la traïtresse Envie , 
Qui tous les jours se monteplie , 
Boëce fu a mort traï , 
Si que de son estat chaï , 
Et ma roe jus le porta , 
Si que trop s'en desconforta . 
Mès la belle philosophie , 
Qu'il amoit , ne le lessa mie , 
Ains le conforta doucement 
Et li moustra moult clerement 
Ce que je sui et que sai faire 
Et pour quoy sui douce et amere , 
Et li dist que pour mon aïr 
Ne se doit nul sage esbahir . 
Adonc Boëce en sa poverte 
Connut se je sui jaune ou verte ; 
Car quant les grans honneurs avoit 
De moy nouvellez ne savoit ; 
Mès quant meschief li ala près , 
Lors me connut et fu après 
En sa tribulacion fort , 
Et fist Boëce De Confort 
Un livre qui ceulx reconforte 
Que ma roe en tristece porte . 
Ainsi par l'exemple Boëce 
Je t'ai assez declaré ce 
Que maint sage et de bon afere 
Est moult souvent en grant misere 
Et a meschief , damage et perte 
Sans sa coupe et sans sa deserte . 
Mès nepourquant raison y a , 
Car quant Diex le monde cria 
Il voult que ce fust la forneise 
Plaine de dolereuse breise , 
En quoi il vouroit esprouver 
Ceulx qu'il devoit amis trouver , 
Si que sus ceulx qu'il quiert et aime 
Douleurs et meschiez souvent saime ; 
Et quant il sont examiné 
Et par pacience afiné , 
Lors leur donne par amour fine 
La joie qui oncques ne fine , 
Car souffrir est la droite voie 
De vaintre et de venir a joie . 
Et li mauvaiz quierent leur aise 
Tant qu'il sont en ceste fournaise , 
Ne n'ont cure de pacience , 
Et Diex les vuelt paier en ce 
Qu'il desirent mielx a avoir , 
Si leur lesse mondain avoir , 
Et puet estre que par ce don 
Diex leur vuelt rendre guerredon 
D'aucun bien que il peuent faire , 
Car nul n'est de si mal afere 
Que aucune foiz ne s'aoevre 
A entendre a aucun bon oeuvre , 
Ne nul n'est si bien entechié 
Que souvent ne chee en pechié . 
Et Diex ne vuelt nul bien perir , 
Et si vuelt tout mal remerir , 
Si qu'aus bons et as mauvaiz paie 
A chascun sa propre monnaie . 
Et , aussi com j'é dit , je maine 
L'espere du ciel plus souvraine , 
Si que par moy sont disposees 
Toutez chosez du monde neez ; 
Car planetez , soleil et lune , 
Le ciel et estelle chescune 
Ont par moy , c'est vraie sentence , 
Grant vertu par leur influence 
Sur les chosez de terre bassez , 
Si que les unez si sont lassez , 
Et les autres richez et bellez , 
Selon le tour de mes roelez , 
Avec le regart des planetez , 
De quoi les unez sont doucetez , 
Et les autres aspres et durez , 
Selon leur diverses naturez , 
Qu'il influent diversement , 
En droit ou tort regardement , 
Desus tous les cors terrïens , 
Et les lïent de tiex lïens 
Que les uns ja jour bien n'aront , 
Les autres ne sevent par ont 
Les biens viennent qui leur apleuvent ; 
Les uns perdent , les autres treuvent , 
Selon la planetal puissance , 
En droite ou oblique distance . 
Et quant ele est en doulz regart 
Sus les mauvaiz , que Diex ne gart , 
Si leur en vient honneur et grace , 
Qui tient en estat leur fallace , 
Et moult souvent , com cil qui gasche , 
Tiex regars si fierent en tasche : 
Puis as mauvaiz et puis as sages 
Font lors despiz , lors avantages . 
Li bons monte , le mauvaiz chiet , 
Puis monte , si come il rechiet ; 
Et par einsi fatis touoil 
Est de cest monde le reuoil 
Limez et le mal hors boutez , 
Si que mon pere est redoutez , 
Car il n'a riens en sa meson 
Qu'il n'i ait fait par grant raison . 
Et il m'a fait dame du monde , 
Ou moult d'inegauté redonde ; 
Car les uns y ont trop d'aaise , 
Et les autres trop de mesaise . 
Li uns est folz , l'autre a science ; 
En chascun a grant difference , 
Selonc ce qu'il eschiet a taille . 
Et quant nature les cors taille , 
Je sui Fortune qui leur baille , 
As uns grain , et as autres paille , 
Pour rendre a chascun ses meritez , 
Selon les causez desus ditez ; 
Et pour ce vuelent aucuns dire , 
Pour moy plus clerement descrire , 
Qu'en ma main .ij. couronnes porte , 
Dont j'esleesce et desconforte 
Chascun , si com il me puet plaire ; 
Mès c'est par figure et mistere , 
Car ce n'est que similitude , 
Pour mielx enfourmer engin rude , 
Qui moy entendre ne saroit 
Se gros essamples n'i paroit . 
Et ainsi est il des .ij. roez 
Qu'on dit que je tourne , si oez 
L'entendement et la sentence 
Qui sont senefïez en ce . 
Les .ij. couronnes dessus ditez , 
Qui par semblant sont ci escriptez , 
Dont l'une semble estre trop gente 
Et l'autre laide et hors de vente , 
L'estat du monde senefient , 
En quoi nus sagez ne se fient . 
Celle couronne qui pert belle , 
Chascun qui vuelt ne l'a pas tele : 
Moult y pert belle perrerie ; 
Et celle qui bonne n'est mie , 
De tel couronne est aorné 
Cil que ma roe a hault tourné : 
Je la doins , et puis la represte , 
Et au tollir sui moult tost preste . 
Ceste couronne senefie 
Grant estat en mondaine vie , 
Qui est de soy fieble et enferme , 
Si qu'il n'i puet avoir lonc terme . 
Ces belles pierres senefient 
Les richeces , en quoi se fient 
Ceulx qui les ont , qui si les gardent 
Qu'en eulx acroistre tous jours ardent . 
Moult y ont fichié leur puissance 
Et leurs deliz et leur substance , 
Et si ne sont mie les pierres 
Precieusez , ançois sont verres , 
Car ellez sont tantost rompuez , 
Et depechïez et fonduez . 
Ainsi est il de ces richeces 
Et de ces mondaines hauteces ; 
Car il semblent estre trop beles , 
Mès de leur nature sont teles 
Que il sont tantost despenduez 
Ou empirees ou perdues . 
Et quant on a tant traveillié 
Et tant servi et tant veillié 
Que l'en est des biens mondains riche , 
Lors vient la Mort , qui sa dent fiche 
Par tout , es gros et es menus , 
Et les rent horriblez et nus . 
Beles sont richeces mondaines , 
Mès de trop d'angoissez sont plaines ; 
Et les Escriptures divines 
Apelent richeces espines , 
Car riches ont trop de meschiez , 
Poignans ens es cuers et es chiez ; 
Mès povrez ne le cuident mie 
S'il n'ont la richece essaïe . 
Richece est par labour aquise , 
Et puis en grant paour possise , 
Et puis lessie a grant tristece . 
Moult est le cuer en grant destrece , 
Et moult triste et dolent devient 
Quant la mort departir le vient 
Des biens mondains ou iert fichiez ; 
Aussi tristes en est li chiez . 
Tiex aguillons et tiex espinez 
Senefient ces crapoudinez 
Mucies en ceste couronne , 
Qui si semble estre belle et bonne . 
Mès a paine , ce tien de voir , 
Les puet l'en bien apercevoir , 
Pour ce que il sont moult menuez , 
Par dedens closes et cousuez . 
L'autre couronne , qui pert male , 
Et orde et vil et lede et sale , 
La grant povreté senefie , 
Qu'ont maint en ceste mortel vie ; 
Car povrez gens sont deboutez 
Et vil tenus et poy doutez , 
Ne il n'est nul , c'est chose vraie , 
Que se povreté le guerroie , 
Comment qu'il soit de bon lignage 
Et ait esté proudoms et sage , 
Puis que povreté le debrise , 
Chascun le het et le desprise . 
Tant a povre gent vie amere 
Qu'a poy qu'el ne se desespere , 
Si feïst el , ne fust mon pere 
Qui reconforte leur misere 
Par un espoir qu'il leur envoie 
D'avoir après douleur grant joie . 
Car s'il vivent en pacience , 
Pour eulx aront bonne sentence : 
Quant au grant jugement vendront 
Joie pardurable prendront , 
Et si ont tous jours esperance 
De venir a meilleur chevance , 
Pour ce que je Fortune grieve 
Richez souvent et povrez lieve ; 
Et de ce qu'il sont grant couvent 
Se reconfortent il souvent 
D'un poi de chose , s'on leur donne , 
Moult leur semble grant chose et bonne , 
Et mains qu'aus richez leur couvient , 
Ne ne leur chaut qui va ou vient . 
De perdre ne sont mie en doute 
Ne de paier la male toute . 
Tiex gens qui sont povrez et nuz 
De telz confors ainsi menuz 
Leur povreté moult entr'oublient ; 
Et tiex reconfors senefient 
Ices esmeraudeles vertez , 
Dedens la couronne couvertes , 
Qu'a paine nul appercevroit 
Se povreté ne l'abevroit . 
Aussi dois des roes entendre , 
Dont chascune en a une mendre , 
Et ont contraires mouvemens 
Et par divers entendemens . 
Celle qui tourne redement 
Si senefie vraiement 
Aucunez gens qui sont eu monde , 
A qui prosperité habunde 
Moult tost et moult soudainement , 
Et ont des biens si largement 
Que chascun le tient a mervelle . 
Lors vient Envie qui s'esveille 
A parler comme ce puet estre 
Que tel soit si tost si grant mestre , 
Ou puet estre que Verité , 
Qui se deut quant Iniquité 
Est essaucie et avant mise , 
En fait parler en bonne guise 
Et plaindre que tiex soit montez 
Qui n'a en soi nule bontez 
Et qui ne veut ne desert mie 
Que la bonne gent bien en die . 
Ainsi cil qui est haut montez , 
Soit plain de mal ou de bontez , 
Mainte chose le contrarie 
Par verité ou par envie 
Ou par grant tristece ou par cure , 
Par maladie ou aventure . 
Et ce dit la roe petite , 
Qui contre la grant tous jours lite ; 
Car il n'est nul , sachiez sans doute , 
A qui Fortune se doint toute , 
Et s'elle se donnoit entiere , 
Si par est elle si legiere 
Que tantost partir s'en vouroit , 
Ne nul tenir ne la pourroit . 
Il ne fu oncquez veü nez 
Homme qui fust si fortunez 
Qu'avecques sa prosperité 
N'eüst sa part d'aversité , 
Si comme aucuns qui a deniers 
Plains ses coffrez et ses guerniers , 
Mès il est de petis amis , 
Vilain , bastart , ou il a mis 
Si cuer et corps en couvoitise 
Que chascun le het et desprise , 
Et en acquerre met tel cure 
Que son saoul mengier n'endure , 
Ou il acquiert si faitement 
Que c'est a son grant dampnement . 
Un autre y a qui est gentis , 
Courtoiz , largez et ententis 
A honnourer la bonne gent , 
Mès a l'ostel est si egent 
Qu'il n'i a si froit come l'astre . 
Je ly sui d'un costé marrastre 
Et de l'autre part li sui mere . 
Ainsi est mellez son affere : 
Honnourez est pour sa noblesce , 
Mès povreté dedens le blece ; 
Mielx amast estre moine en cloistre 
Ou nul nel peüst reconnoistre . 
Un autre y a , bel , bien renté , 
Et a femme a sa volenté , 
Mès nul enfant n'en puet avoir 
Ne connoist l'oir de son avoir . 
Aussi y a aucun , par m'ame , 
Qui beaux enfans et belle fame 
A , mès souvent en ot nouvellez 
Qui ne li sont bonnez ne bellez . 
N'y a prince , roy n'emperiere , 
Tant soit assis haut en chaiere , 
Tant soit noble et de grant puissance , 
A qui tout vienge a sa plaisance , 
Car la petite contreroe 
Fait tost noier celi qui noe ; 
Et iceste meïsme entente 
Puet estre en la grant roe lente , 
Qui senefie cil qui monte 
Ou descent a paine et a honte . 
Et cesti se gart , je li loe , 
De l'autre mendre contreroe , 
Qui adès ne fait qu'estriver 
Pour descloer et desriver 
Aucun de la roe deseure ; 
C'est le gieu de la chantepleure . 
Par ces exemples pues avoir 
Entendement de moy savoir . 
N'as pas perdue ta geüne , 
Se tu entens bien qu'est Fortune . 
Se tu ce que c'est bien savoiez , 
Trop poy d'amour ou monde aroiez , 
Ne n'i querroiez ton eür , 
Car nul estat n'i est seür . 
Quel seürté ont richez hommes , 
Qui ont de l'avoir a grans sommes ? 
Moult tost leur sont leurs biens ostez : 
La Mort leur joint près des costez , 
Si qu'il scevent certainement 
Qu'il ne vivront pas longuement . 
Et dès ce qu'enfant nest de mere 
Il ne fait que mourir et trere 
Tantost a la mort de heure en heure , 
Et si tost come il nest il pleure ; 
Et pert que Nature li die 
Qu'il nest a dure et mortel vie , 
En laquelle haste ses pas . 
Il ne fera qu'un brief trespas 
En grant labour et en grant paine , 
Dont la fin n'est onquez certaine , 
Si que ceulx ont trop fol desir 
Qui mettent leur souvrain plaisir 
En temporel richece avoir , 
Et si cuident trop bien avoir , 
Fortunez estre et eüreux , 
Quant il en sont planteüreux ; 
Mès je te di pour verité 
Que ce n'est pas felicité 
De temporel richece avoir , 
Car tu dois entendre et savoir 
Que felicité si est plaine 
De bien , car c'est bonté souvraine 
Qui tout homme fait parfait sire 
Qui met paine a tel bien eslire . 
Mès richece ne parfait mie 
Riches en ceste mortel vie , 
Car de legier richece faut , 
Et si ont riches maint deffaut , 
Comme de santé ou de joie , 
Que ne leur puet donner monnoie . 
Et riches en pluseurs païs 
Sont pour leur richece haïs , 
Car trop plus sont ceulx qui les donnent 
Amez que ceulx qui les reponnent . 
Et vraiement Raison repute 
Que celi vit en servitute , 
Comme serf et mal fortuné , 
Qui des biens qu'il a aüné 
N'ose donner , touchier ne prendre 
Ne rien pour son besoing despendre . 
En richeces a poy d'eür , 
Fors a cil qui est si meür 
Et plain de volenté si bonne 
Qu'aux povrez gens foison en donne 
Et par pure et vraie pité 
En fait euvrez de charité 
Et le remanant comme sages 
Despent pour soy en bons usages , 
Car autrement nulle richece 
N'est fors que meschief et tristece . 
Hé , Fauvel , riens plus ne desires 
Fors que d'estre eu monde grant sires . 
Mès sachiez bien qu'aversité 
Vaut mielx que grant prosperité ; 
Car prosperité si enyvre 
Homme et le fait en deliz vivre 
Et le blandist soëf et flate 
Tant que li seurvient dame Fate , 
Qui l'a tantost vilment tourné ; 
Pour nient s'estoit si aourné . 
Ses anemis ne ses amis 
Ne connoissoit , mès quant l'a mis 
Fortune au bas et jus geté , 
Si qu'il est en grant povreté , 
Lors treuve il ceulx qui l'amoient 
Et connoist ceulx qui le haioient ; 
Car quant il avoit grant avoir , 
Si bien ne le peüst savoir ; 
Et si est verité sans fable 
Qu'adversité est prouffitable , 
Car riches vivent en doutance , 
Et povrez en grant esperance 
Et croient adès que Fortune 
A son tour leur doint grace aucune . 
Pour ce en cest monde aventureus 
N'est nul qui soit bien eüreus 
Fors cil a qui il puet souffire 
De tiex biens comme nostre Sire 
Li donne en ceste mortel vie , 
Si que Dieu en loe et mercie 
Ne plus ne quiert , ains est content ; 
Et Diex l'aime , car quant on tent 
De jour en jour a plus acquerre , 
L'en vit en douleur et en guerre 
Et en mauvaise conscience ; 
Car c'est mauvaise diligence 
De tant amer le monde amer 
Qu'on en laisse Dieu a amer . 
Et nul ne puet bien , ce me semble , 
Amer Dieu et le monde ensemble , 
Car il sont de condicions 
Contraires ; nepourquant li homs 
Qui a richece a grant plenté , 
Mès n'y a pas le cuer enté , 
Ainçois le despent bien et donne 
Selon Dieu et largesce bonne , 
Tel povre en esperit riche homme 
L'euvangille a eürés nomme . 
Fauvel , je t'ai assez leü , 
Ne me chaut s'il t'a despleü . 
Par ce qu'ay dit as avantage 
De connoistre s'es fol ou sage 
Et de savoir queles denrees 
Fortune vent , a qui tu bees . 
Je sui Fortune , la doutee , 
La tres puissant , la renommee , 
La tres haute , noble et gentille , 
Et sui du tout puissant roy fille , 
En tant com sui par excellence 
Proprïeté de son essence , 
Avec ma seur qui tant est belle , 
Que Raison Sapience apele . 
Et sommez , c'est bien verité , 
De nature de deïté , 
Si que nous sommez vraiement 
Sans fin et sans commencement . 
Mès intellectuel regart , 
Non pas roial , se Diex me gart , 
Donne a ma seur soutivement 
Une ainsneesce escharsement , 
Ne l'une ne puet sans l'autre estre ; 
Assisez sommez a la destre 
Du tout puissant roy pardurable , 
Le hault roy du ciel piteable , 
En admirable royauté . 
Les angelz de nostre beauté 
Et les sains qui ou ciel arrivent 
Se merveillent et si s'en vivent ; 
Ne peuent assasïez estre 
De regarder nous et nostre estre : 
Plus nous voient , plus nous remirent , 
Riens que nous veoir ne desirent . 
Fauvel , fol es et fol estoiez 
Quant tu pensoiez et cuidoiez 
Que si com une femme fusse 
Et que marïer me deüsse . 
Bien estoiez plain de grant rage 
Qui pensas si hault mariage . 
Bien vousis lever hault t'estrille , 
Qui voulz espouser roial fille . 
Tu es malement deceüz , 
Qui a ce t'es si esmeüs . 
Se tu bien regardé eüssez 
Dont es , dont venis , quel tu fussez , 
Tu n'eüssez ja mès empris 
A toy tant essaucier en pris , 
Car tu n'ez fors fiens et ordure , 
Beste de mauvaise nature , 
Qui en toy nourrir toute cure 
Mès , et si n'es que pourreture . 
Engendrez fus horriblement 
Et nourris eu ventre ordement 
De la plus vilaine matiere 
Que nature peut oncques fere . 
Et quant dedens le ventre estoiez , 
Envelopez en ordes toiez , 
Chambre avoiez a grant destrece ; 
Nez fus vilment et en tristece , 
Et grant doleur en ot ta mere , 
Et tantost commenças a brere . 
C'est nativité moult amere 
Qui vient a si tres grant misere . 
Or t'a ton orgueil si lïé 
Que trestout ce as oublïé . 
Fauvel , entent bien sainement , 
Car par toy j'entent proprement 
La mauvaistié d'omme et de femme , 
Qui le corps fait dampner et l'ame , 
Et pour le monde decevable 
Pert Dieu et tout bien pardurable . 
Pense que l'en t'estrille et terde : 
Tu n'es que un sac plain de merde ; 
Mès orguil si t'a si ravis 
Qu'en nul bien ne més ton avis : 
Ne te chaut fors de mettre paine 
En avoir richece mondaine , 
Ne tu n'en puez estre lassez , 
Et si en as tu plus qu'assez , 
Et moult es eu monde grant mestre 
Et faiz chascun avec toy pestre . 
Par tout a ta volenté rimez : 
Grant temps a que commenças primez 
A estre du monde seigneur , 
Mez tu l'es au jour d'ui greigneur , 
Trop plus que ne fus oncques mès . 
Tes cousins sont par tout semez , 
Et tes sergans et ta mesnie , 
Et je te seuffre bien tel vie , 
Pour ce que sai le Diex segré , 
Qui par son raisonnable gré 
Vuelt que vers la fin de cest monde 
Guerres , mal et pechié habunde . 
Pour ce que chascun trop se paine 
D'avoir excellence mondaine , 
De servir le monde et amer , 
Pour ce y met Diex grant amer , 
Si que ceulx en face sevrer 
Qui trop s'en veulent abevrer , 
Par quoy mal et esclandre habunde 
Si fort vers la fin de cest monde . 
Nepourquant par qui mal vendra 
La maudichon de Dieu prendra . 
Et aussi te dirai sans pause 
Avecques ce une autre clause . 
L'auctour de Sex Principes dit 
Et Raison pas ne le desdit 
Que le monde a nom Macrocosme 
Et homme si est Microcosme , 
Et c'est a dire et a entendre 
Le monde greigneur et le mendre , 
Dont l'un a l'autre trop ressemble ; 
Et c'est en ce , si com me semble , 
Que homme est de quatre qualitez , 
Qui ont entr'eulx adversitez , 
Car l'une a l'autre contrarie , 
N'a que guerre en leur compaignie : 
C'est moiste , chaut , sec et froidure . 
Chaut et moiste metent leur cure 
A garder vie et maintenir , 
Mès le chaut ne se puet tenir 
Que sans cesser en toute guise 
Ne gast le moiste et amenise , 
Si com l'uile gaste la meche , 
Tant que la lampe devient seche ; 
Lors pert la lampe sa lumiere . 
Ausi est il en tel maniere 
Du chaut naturel qui degaste 
Le moiste adès et moult s'en haste . 
Le sec aussi le moiste mort , 
Et le froit si n'atent que mort , 
Qui vient plus tost que l'ambleüre . 
De ces quatre a formé Nature 
Quatre charnex complexions , 
Plaines de grans contentions , 
Dont la premiere est fleumatique , 
Puis sanguine , puis colerique , 
Et la quarte est merancolie . 
De ces quatre est humaine vie 
Fondee , si comme Nature 
Les porpocionne et mesure 
Es corps naturelz qui ont amez . 
Fleume est aus enfans et aus famez . 
Le sanc vient demander sa rente 
D'entour .xv. ans jusqu'en tour.xxx. 
Et puis après vient dame Cole 
Soubz .lx. ans tenir s'escole . 
Puis vient tantost Merancolie , 
Qui toute en tristece se lie , 
Par viellesce , qui le joer 
Pert , car il sent le terroer . 
Et comment que femmes et hommez 
Aient pluseurs maulx et grans sommez 
Et maint tourment en leur jeunesce , 
Toutes voiez en leur viellesce 
Ont il plus par droite raison 
De mal et mauvaise saison . 
Il deviennent mal gracïeux , 
Roupïeux , roigneux , chacïeux ; 
Apostumez et tous et goute 
Et maint autre mal les deboute . 
Ainsi forment abat tristece 
La fin d'omme et femme en viellesce . 
Ainsi est il certainement 
Du monde tout semblablement , 
Car de quatre elemens contraires 
Est fait le monde et ses afaires : 
C'est le feu , l'air , l'eve et la terre , 
Entre lesquelz a moult de guerre , 
Car il ont diversez naturez , 
Divers faiz et contraires curez . 
Et au premier je te di que 
Le monde fut fait flumatique , 
Et les gens qui adonc estoient , 
Pour le fleume , dont moult avoient , 
Estoient trop lours et pesans , 
Endormis , nicez et tesans . 
Le monde après sanguin devint , 
Quant David le prophete vint , 
Car adont fu l'engin ouvert 
Que le fleume ot devant couvert . 
Et lors prist le monde a entendre 
Qu'en la Virge char et sanc prendre 
Vendroit Diex pour ceulx racheter 
Qu'Eve avoit fait pieça mater . 
Le monde pot colerique estre 
Quant Diex de la Virge vout nestre , 
Et lors fu sec et chaut le monde 
Quant cil en qui tout bien abunde 
Envoia des cielx la rousee 
Qui tant par estoit desiree . 
Lors plut la nue de leesce 
Qui trempa nostre secheresce . 
Mès or est le monde venus 
En grant viellesce et devenus 
Trestout plain de merancolie , 
Et c'est vers la fin de sa vie . 
Merancolie , bien l'os dire , 
Est des complexions la pire : 
Elle est de nature terrestre , 
Si qu'elle doit seiche et froide estre , 
Et le monde est froit et sechié , 
Plain de tout mal et de pechié , 
Couveteux , avel et tenant . 
En li n'a nul bien maintenant : 
Il ne quiert fors qu'aquerre terre ; 
Pour ce li sourt meschief et guerre ; 
N'a mès en li joie ne feste , 
De toutes pars est en tempeste ; 
Et c'est bien raison vraiement , 
Car , se l'Escripture ne ment , 
Les signez perent que près estre 
Devon du temps en quoi doit nestre 
L'anemi de crestïenté , 
Celi par qui toute plenté 
De mal doit ou monde venir 
Sur le temps qui devra fenir . 
Fauvel , tu es devant venus , 
Les grans galos et les menus , 
Pour appareillier a ton mestre 
Les ostiex ou il pourra estre . 
Tu es d'Antecrist le courrier , 
Son mesagier et son fourrier . 
Bien as son ostel apresté 
Et pour l'iver et pour l'esté . 
Tu li es trop faitis mesage : 
Tu n'ez fait que pour son mesnage 
Aler devant appareillier ; 
Bien y scés entendre et veillier . 
Tu li as tant d'ostels ja quis 
Et par tout tant de gens acquis 
Qui n'ont foy ne amour ne voir , 
Que je te di sans decevoir 
Qu'il est temps que ton mestre viengne . 
Tant as peigné de ton beau piegne 
Et estrillié de tes estrillez 
Qu'il a par tout et filz et filles . 
Fauvel , que fussez tu tués , 
Quant a si mal seigneur tu es . 
Antecrist si est ton droit sire : 
Tu es mauvaiz , et il est pire . 
Son garson es et son mesage , 
Et si cuidas par mariage 
Espouser Fortune la dame . 
Ne sui pas a tel garson fame . 
Quant je voudrai , je te ferai 
Cheoir , et povre te lairay . 
Grant honneur n'ai pas en toi mise 
Pour ce que je t'aime ne prise , 
Mès pour la divine ordenance , 
Qui tout fait par juste balance . 
Bien est voir qu'un poi regneras 
Et ton vouloir granment feras . 
Et nepourquant ce dois savoir 
Que , maugré qu'en puissez avoir , 
A pluseurs gens de ton lignage 
Ferai souvent duel et hontage 
Et les ferai vilment descendre , 
Les uns tuer , les autres prendre , 
Les uns aront damage et perte , 
Les autres mourront en poverte . 
Maint mal souvent leur feré traire , 
Comment qu'il t'en doie desplere , 
Si que les bons aront grant joie 
Quant li mauvaiz iront tel voie . 
Nepourquant , beste de fallace , 
Je ne vueil pas qu'aucune grace 
De moy au departir n'en portez , 
Puis qu'es entré dedens mes portez . 
Vez la Vaine Gloire , la belle , 
La decevante damoiselle , 
Qui les gens soutilment enyvre 
Qui veulent en grant estat vivre , 
Et les fait es delis fïer 
Pour eulx et leur fin oublïer , 
Et jadis aus .v. folez viergez 
Destaint leurs lampez et leurs cierges , 
Car virginité qu'il avoient 
Toute a Vaine Gloire ordenoient . 
La damoisele Vaine Gloire , 
Qui est brieve et transitoire , 
Donne si doucement a boire 
Que l'en en pert toute memoire 
De la joie qui tous jours dure . 
Moult est de decevant nature 
Vaine Gloire , ce m'est avis : 
Elle a moult tost les gens ravis 
A bouban et outrecuidance , 
Et tout bien , quant elle s'i lance , 
Fait anïenter et perir 
Ne ne le seuffre remerir . 
Fauvel , ce te sera , par m'ame , 
Trop faitice et trop propre femme , 
Car tu es vain et elle est vaine . 
Va , si l'espouse et si l'en maine , 
Car je le vueil et si le loe . 
Va , si la pren dessoubz ma roe . » 
Lors , quant Fauvel ot ce oÿ , 
Trop durement s'en esjoÿ 
Et cuide dont , moult s'en rehaite , 
Qu'a Fortune ait ja sa pès faite . 
Droit a Vaine Gloire se lance , 
Le plus beau qu'il pot la fiance , 
Mès ce fu a la main senestre : 
Sans bans et sans clerc et sans prestre 
A Fauvel sa femme espousee , 
Que Fortune ly a donnee . 
Fauvel prent congié et en maine 
Vaine Gloire et forment se paine 
De lui servir et honnourer . 
Tous ses amis sans demourer 
A fait a ses noces venir , 
Car trop grant feste vuelt tenir . 
Grant joie y ot et grant rigale , 
Toute estoit plaine la grant sale . 
Chascun Vaine Gloire regarde , 
Et elle les deçoit et larde 
Et les endort en grans delis 
De beles chambres et de lis 
Et des biens qui fuient come umbre , 
Dont qui plus a plus s'en encombre . 
Fauvel et tout son parenté 
Eurent de la joie a plenté ; 
Et Vaine Gloire ses amis 
Avec les gens Fauvel a mis , 
Si qu'ensemble grant feste firent , 
N'onquez puis ne se departirent . 
Et Fauvel vit avec sa femme 
Et l'ennoura come sa dame , 
Et a tant avec lié geü 
Que tant d'enfans a conceü 
Que nul n'en pourroit conte rendre ; 
Car Fauvel chascun jour engendre 
En tous païs Fauveaux nouveaux , 
Qui sont trop pires que louveaux . 
Tant est son lignage creü 
Qu'onquez si grant ne fut veü : 
Bien s'est en cest monde avanciez 
Et a partout les siens lanciez . 
Mès sus toutez chosez je plain 
Le beau jardin de grace plain 
Ou Dieu par especïauté 
Planta le lis de roiauté 
Et y sema par excellence 
La france graine et la semence 
De la flour de crestïenté , 
Et d'autres flours a grant plenté : 
Flour de paix et fleur de justise , 
Fleur de foy et fleur de franchise , 
Flour d'amour et rose espanie 
De sens et de chevalerie . 
Tel jardin fu a bon jour né 
Quant de telz flours fu aourné : 
C'est le jardin de douce France . 
Hé las ! com c'est grant mescheance 
De ce qu'en si tresbeau vergier 
S'est venuz Fauvel herbergier . 
Ja mès n'ait il ne yex ne dens 
Par qui il entra la dedens , 
Car la beste de tout mal plaine 
Par le jardin sa fame maine : 
Es plus beaux lieux coulent et bolent , 
Les flours abatent et defolent , 
Si qu'il semble , c'est vraie chose , 
Qu'il n'i ait mès ne flour ne rose , 
Ne de foy ne de laiauté . 
Hé las ! France , com ta beauté 
Va au jour d'ui a grant ruine 
Par la mesnie fauveline , 
Qui en tout mal met ses delis . 
Hurtee ont si la flour de lis 
Fauvel et sa mesnie ensemble 
Qu'elle chancele toute et tremble . 
Mès le lis de virginité , 
Qui prist en soi la deïté , 
Sauve la fleur de lis de France 
Et le jardin tiengne en puissance 
Et Fauvel mete en tel prison 
Qu'il ne puist faire traïson , 
Si que Diex , le roy de justise , 
Soit honnourez et sainte Eglyse . 
Ferrant fina , aussi fera 
Fauvel , ja si grant ne sera , 
Car il ne puet pas tous jours vivre . 
Ici fine cest second livre , 
Qui fu parfait l'an mil et .iiij. 
.ccc. et .x. , sans riens rabatre , 
Trestout droit , si com il me membre , 
Le .vje. jour de decembre . 
Ge rues doi .v. boi .v. esse
Le nom et le sournom confesse 
De celui qui a fet cest livre . 
Diex de cez pechiez le delivre . 
